7 Maharaja Rom Paling Kejam Dalam Sejarah

Kejam dan tidak berhati perut, kebanyakan Maharaja Rom sememangnya terkenal dengan cara pemerintahan mereka yang zalim. Anda pasti pernah membaca atau terdengar kisah-kisah kehebatan dan kekejaman Maharaja Rom purba. Akan tetapi, siapakah antara mereka semua yang dikira paling kejam?

Walaupun ada antara maharaja yang kejam ini sebenarnya berbakat dan bagus dalam mentadbir, mereka juga mempunyai pelbagai kisah yang menggerunkan. Berikut adalah 8 Maharaja Rom paling kejam mengikut pandangan ahli sejarah.

Tiberius adalah pengganti kepada Augustus. Walaupun Augustus tidak mahu Tiberius sebagai pengganti, namun dia terpaksa kerana tidak mempunyai pewaris lain. Ini berikutan kematian cucu Augustus iaitu Gaius dan Lucius, dan keputusan Augustus untuk menghalau adiknya Agrippa Postumus.

Tiberius merupakan komander tentera yang berbakat dan dihormati kuasa senat. Namun, dia agak dicurigai dan tidak mempunyai ramai rakan dalam politik. Dia juga mempunyai pertikaian sengit dengan Agrippina, janda kepada anak saudaranya yang juga wira perang dan bapa kepada Caligula iaitu Germanicus.

Salah seorang rakan baik Tiberius ialah Aelius Sejanus, seorang panglima perang yang juga terkenal kerana kekejamannya. Setelah mengetahui bahawa Sejanus ingin merampas semua kuasa untuk dirinya sendiri, Tiberius telah menangkap dan menjatuhkan hukuman bunuh terhadapnya.

Tiberius kemudian menjadi paranoid dengan orang-orang di sekelilingnya dan melarikan diri ke pulau Capri. Dia menghidupkan semula peraturan lama maestro (pengkhianatan) dan menggunakannya untuk menjatuhkan hukuman mati kepada sesiapa yang disyaki menentangnya.

Ahli sejarah Rom seperti Suetonius dan Tacitus menceritakan tentang kehidupan Tiberius di pulau Capri. Mereka menggambarkannya sebagai seorang pemangsa seksual yang teruk. Tiberius juga akan membuang sesiapa sahaja ke dalam laut mengikut keinginannya. Cara pemerintahan ini menjadi tolok ukur kepada kekejaman Maharaja Rom yang lain pada masa akan datang.

Gaius atau Caligula terkenal dengan beberapa tindakan anehnya seperti mengisytiharkan perang tuhan laut iaitu Neptune dan juga mendakwa dirinya sebagai tuhan.

Pada awal pemerintahannya, Gaius adalah pemerintah yang cemerlang. Namun, selepas itu dia telah berubah menjadi kejam, paranoia, sadis, boros dan mempunyai tabiat seks songsang. Dia juga berhubungan intim dengan kakaknya, Julia Drusilla, yang dinamakan sebagai pewarisnya.

Gaius juga sangat gemar memalukan dan mengugut ahli senat kerajaannya. Sebagai anak lelaki wira perang Germanicus, Gaius juga ingin membangunkan legenda ketenteraanya sendiri. Namun, kempennya untuk menyerang Jerman dan Britain tidaklah begitu membuahkan hasil.

Gaius juga mengisytiharkan dirinya tuhan dan menggunakan status itu untuk menubuhkan monarki mutlak di Rom. Dia juga mengikuti Tiberius dalam menggunakan peraturan pengkhianatan untuk menghapuskan musuh nyata atau imaginasinya.

Maharaja itu akhirnya dibunuh oleh salah seorang pengawal Praetoria, Cassius Chaerea. Gaius dibunuh ketika menghadiri Permainan Palatine, mengakhiri pemerintahan salah seorang maharaja rom yang paling kejam dan gila ini.

Nero adalah Maharaja Rom yang dibenci ramai dalam sejarah. Namun, dia sebenarnya seorang pentadbir yang cekap dan dibantu oleh beberapa orang yang berkaliber termasuk gurunya iaitu Seneca.

Selain itu, Nero juga dikenali sebagai seorang pembunuh. Dia telah membunuh saudara tirinya, Britannicus, yang sepatutnya berkongsi kuasa dengannya. Dia juga meninggalkan isterinya Claudia Octavia untuk bersama kekasih iaitu Poppaea Sabina. Octavia akhirnya dibuang daerah sebelum dihukum gantung atas tuduhan zina.

Dengan hasutan Poppaea, Nero juga telah membunuh ibunya sendiri. Poppaea juga tidak terkecuali daripada kekejaman Nero. Isteri keduanya itu telah dipijak sehingga mati oleh maharaja itu ketika sedang hamil dengan anaknya.

Semasa berlakunya Kebakaran Besar di Rom, Nero telah menganjurkan agar bantuan diberikan kepada mangsa dengan merancang pembinaan semula rumah-rumah mereka. Ramai yang mendakwa Nero terlibat dalam Kebakaran Besar itu tetapi sebahagian ahli sejarah menafikannya.

Nero paling dibenci kerana membina kompleks istana mewah yang digelarnya sebagai Domus Aurea atau 'Rumah Emas'. Maharaja itu juga diketahui membunuh penganut agama Kristian dalam jumlah yang besar. Nero akhirnya digulingkan oleh pemberontakan tentera yang akhirnya menjurus kepada perang saudara tiga hala.

Lucius Aelius Aurelius Commodus adalah maharaja yang dilakonkan oleh Joaquin Phoenix dalam filem terkenal Gladiator (2000). Maharaja Commodus sememangnya meminati pertempuran gladiator dan dia sendiri pernah bertarung di dalam arena. Dia kadang-kala berpakaian seperti Hercules dan mendakwa dirinya adalah Hercules versi Rom.

Dia adalah anak kepada Maharaja Marcus Aurelius Antoninus Augustus yang juga seorang ahli falsafah, tetapi sering tidak sehaluan dengan bapanya itu. Seorang yang sentiasa mencari keseoronakan, Commodus telah menyebabkan berbendaharaan Rom hampir muflis.

Dia kemudian mula mencari jalan dengan menghukum golongan bangsawan dan orang kaya, supaya dapat merampas harta mereka untuk mengisi semula perbendaharaan kerajaannya.

Tidak lama selepas itu, orang ramai mula merancang untuk menggulingkannya termasuklah kakaknya sendiri. Akan tetapi, rancangan itu berjaya digagalkan dan Commodus menjatuhkan hukuman mati terhadap lebih ramai orang kerana bersekongkol untuk menjatuhkannya.

Akhirnya, pegawai-pegawai istana sendiri yang telah mengupah seorang atlit profesional untuk mencekik Commodus sehingga mati di dalam kamar mandinya.

Marcus Aurelius Antoninus merupakan anak kepada Maharaja Septimius Severus. Dia mendapat nama jolokan "Caracalla" bersempena sehelai kot berhud dari Gaul yang dibawanya dan diperkenalkan kepada Rom.

Caracalla mula bersengketa dengan adiknya, Geta, apabila Severus menamakan kedua-dua mereka sebagai pewaris takhta. Akibat persengketaan antara kedua-dua beradik ini, dijangkakan perang saudara bakal meletus pada bila-bila masa sahaja ketika itu. Namun begitu, Caracalla telah mengelakkan senario ini daripada berlaku dengan bertindak membunuh adiknya terlebih dahulu.

Setelah itu, Caracalla sentiasa menangani pihak lawan dengan kejam. Dia membunuh setiap orang penyokong Geta selain menghapuskan sesiapa sahaja di bandar Alexandria yang menentang pemerintahan Rom.

Walaupun dia seorang komander tentera yang ganas dan berjaya, namun akhirnya dia telah dibunuh oleh sekumpulan pegawai tentera Praetorian termasuklah Opellius Macrinus yang kemudian telah mengaku sebagai maharaja baru.

Elagabalus merupakan saudara kepada isteri Septimius Severus yang diketengahkan untuk menggulingkan Macrinus selepas pembunuhan Caracalla. Elagabalus akhirnya berjaya berbuat demikian dan terus memulakan rejim pemerintahan yang lebih eksentrik.

Gelaran namanya diperolehi bersempena jawatannya sebagai paderi sebuah kultus yang menyembah tuhan Syria Elah-Gabal. Dia cuba memperkenalkan kultus tersebut kepada warga Rom, malah sanggup disunat untuk menunjukkan pengabdiannya kepada kultus itu.

Elagabalus kemudian dengan sengaja menyinggung prinsip moral dan keagamaan orang Rom dengan membina sebuah objek pemujaan di Bukit Palatine iaitu batu hitam berbentuk kerucut yang merupakan simbol tuhan matahari Sol Invictus Elagabalus. Selain itu, Elagabalus juga mengahwini seorang ketua paderi dara di kuil Vesta yang diharamkan berkahwin.

Tidak cukup dengan pernikahan yang melanggar undang-undang tersebut, rakyat Rom juga mengecam perilaku seksual Elagabalus yang mengamalkan hubungan luar tabii dengan pasangan sejenis secara terbuka. Dikhabarkan, Elagabalus juga merupakan istilah individu yang kini digelar transgender.

Akhirnya, setelah warga Rom tidak dapat bersabar lagi dengannya, dia dibunuh dalam satu konspirasi yang diketuai oleh neneknya sendiri.

Diocletian adalah seorang Maharaja Rom yang terkenal kerana mengambil keputusan yang berisiko tetapi bijak iaitu dengan membahagian kerajaan Rom kepada dua. Dia telah memilih Marcus Aurelius Maximianus untuk menjadi pemerintah bersama.

Setiap maharaja mempunyai seorang pembantu yang dikenali sebagai Caesar. Pembahagian kuasa kepada empat bahagian ini dikenali sebagai tetrarchy.

Maharaja Diocletian adalah seorang pentadbir yang bagus. Dia berjaya mempertahankan struktur pemerintahan tetrarchy itu dengan baik walaupun sering mendapat tekanan yang semakin kuat dari musuh-musuhnya di luar sempadan.

Namun, apa yang dilakukan oleh maharaja itu terhadap penganut agama Kristian adalah salah satu bentuk penganiayaan yang sangat kejam. Penganut Kristian sememangnya telah lama mempunyai sejarah hitam dengan kebanyakan pemerintah Rom tetapi masih lagi bertahan. Akan tetapi, kebencian Maharaja Docletian terhadap Kristian telah hampir melenyapkan agama itu daripada kerajaannya.

Gereja-geraja Kristian telah diarahkan untuk dimusnahkan. Kitab-kitab Injil pula dibakar secara terbuka, manakala pendeta-pendeta pula telah dipenjara dan dipaksa untuk melakukan korban diri sendiri.

Mana-mana penganut Kristian yang enggan keluar dari agama itu akan diseksa dan dibunuh. Apa yang dilakukan oleh Diocletian ini adalah sesuatu yang luar biasa, memandangkan orang Rom biasanya menerima agama baru yang dibawa.

Ramai percaya apa yang dilakukan oleh Maharaja Diocletian ini adalah disebabkan 'survival' pemerintahannya. Ini kerana ajaran Kristian menolak nilai-nilai agama Romawi yang berkait rapat dengan pemerintahan dan empayar mereka.


Pernahkah Terfikir Kenapa Kita Tidak Mampu Mengingati Peristiwa Ketika Masih Bayi?

Sebagai manusia, kebanyakan daripada kita pasti mengingati peristiwa-peristiwa penting dalam hidup seperti sambutan hari jadi, sambutan ulang tahun, hari graduasi dan peristiwa-peristiwa penting yang lain. Namun, adakah terdapat mana-mana manusia yang mampu mengingati apa-apa peristiwa ketika mereka masih lagi bayi?

Persoalan ini telah menarik perhatian para saintis dan mereka percaya ianya mempunyai kaitan dengan sistem memori, terutamanya dalam cara sistem memori kita berkembang apabila kita membesar dari peringkat bayi kepada kanak-kanak dan kemudian ke peringkat dewasa.

Pernahkah anda mengingati peristiwa sambutan hari jadi anda yang pertama? Atau mungkin sambutan hari jadi ke 2 tahun?

Menurut kajian, setiap manusia jarang mengingati peristiwa sebelum 2-3 tahun dan mempunyai ingatan yang tidak menentu tentang kejadian yang berlaku pada usia antar 4 dan 7 tahun. Menariknya, terdapat nama saintifik untuk fenomena ini, iaitu Infantile Amnesia.

Adakah kita tidak dapat mengingati kembali peristiwa yang berlaku ketika kita masih bayi kerana ianya sudah berlaku terlalu lama? Tidak semestinya. Seseorang yang berumur 50 tahun mungkin masih mengingati zaman persekolahan mereka iaitu 30 hingga 40 tahun dahulu walaupun ia sudah begitu lama berlalu.

Ramai saintis percaya dan membuat kesimpulan bahawa setiap bayi mempunyai memori, termasuklah memori tersirat (implicit) dan jelas (explicit).

Kenangan tersirat adalah memori yang memungkinkan untuk menyelesaikan tugas-tugas asas tanpa perlu memikirkan mengenainya. Sebagai contoh, mengingati cara berjalan adalah ingatan tersirat.

Sementar itu, memori jelas (explicit) pula memerlukan usaha ketika sedar daripada kita untuk mengenang kembali sesuatu perkara, contohnya seperti mengingati gerakan tarian tertentu yang diajar oleh guru.

Salah seorang yang melakukan kajian mengenai perkara ini adalah seorang ahli psikologi terkenal Patricia Bauer. Menurutnya, kemampuan otak manusia untuk mengingati kembali peristiwa lampau semakin meningkat apabila manusia semakin membesar.

Dalam kajian yang dilakukan, sejumlah bayi yang menjadi subjek kajiannya telah diajar untuk meniru sesuatu perlakuan untuk menguji kemampuan mereka mengingati dan meniru perlakuan tersebut.

Dalam kajian ini, beliau dapati bahawa bayi yang berusia 6 bulan boleh mengingat kembali memori mereka dalam tempoh 24 jam dan kurang 48 jam. Bagi bayi yang berusia 9 bulan pula, mereka mampu mengingat kembali peristiwa yang berlaku dalam tempoh 1 bulan sebelum itu dan tidak melebihi 3 bulan sebelum itu.

Apabila menjangkau usia 2 tahun, seseorang kanak-kanak itu dikatakan sudah mampu mengingati peristiwa yang telah berlaku satu tahun kemudian, atau lebih lama lagi.

Ketika masih bayi, saiz otak bayi hanyalah satu perempat daripada saiz otak dewasa. Ketika usia bayi 2 tahun, saiz otak mereka sudah berkembang menjadi tiga perempat saiz otak orang dewasa. Perkembangan saiz otak ini juga menggalakkan pembentukan atau penghasilan sel neuron-neuron baru pada otak.

Di otak manusia, terdapat satu bahagian yang dikenali sebagai hippocampus. Ianya adalah bahagian yang memaikan peranan untuk membentuk kembali memori lama yang pernah terjadi pada kita. Apabila bahagian lain pada otak semakin membesar apabila meningkat dewasa, bahagian hippocampus ini adalah satu-satunya bahagian otak yang akan menghasilkan neuron-neuron baru apabila kita makin meningkat dewasa.

Sel-sel neuron baru ini akan bersambung membentuk jaringan hippocampal circuits yang membolehkan kita lebih mudah mengingati peristiwa-peristiwa yang telah berlaku. Walaupun sel-sel neuron baru terus dihasilkan apabila kita sudah dewasa, kadar penghasilannya semakin berkurang apabila kita semakin tua.

Para saintis percaya kadar penghasilan sel neuron yang pantas apabila di peringkat kanak-kanak merupakan sebab mengapa kanak-kanak mudah lupa peristiwa yang terjadi pada diri mereka. Apabila kita sudah melepasi peringkat bayi, kadar penghasilan sel neuron semakin berkurang, bahagian  hippocampus ini mencapai keseimbangan pembentukan dan pengekalan memori yang lebih baik.


Kisah Psiko Sofistikated - Watak Hannibal Lecter Berdasarkan Watak Seorang Doktor Sebenar

Pengarang dan penulis buku iaitu Thomas Harris, bukanlah seorang yang mudah untuk diwawancara. Walaupun dia diselubungi misteri, Harris dikatakan seorang individu yang peramah dan mempunyai minat yang besar dalam bidang masakan.

Karakter Harris ini juga adalah punca yang membuatkan novel ciptaan paling terkenalnya iaitu Dr. Hannibal "The Cannibal" Lecter mendapat sambutan yang mengejutkan.

Harris telah memberi pembaca pandangan yang lebih mendalam mengenai psikologi Hannibal Lecter di dalam empat siri novel tulisannya. Peminat siri novelnya mungkin berfikir bahawa kisah Hannibal Lecter itu berakhir selepas Hannibal Rising diterbitkan pada tahun 2006.

Akan tetapi, Harris ternyata mempunyai kejutan seterusnya. 2013 menandakan ulang tahun ke-25 sejak buku paling terkenal Harris iaitu The Silence of the Lambs diterbitkan.

Filem yang diadaptasikan daripada novel ini pada tahun 1991 yang dibintangi oleh Anthony Hopkins, dianggap sebagai lakonan terbaik bagi watak Hannibal Lecter.

Salah satu dialog Hannibal Lecter lakonan Anthony Hopkins yang paling diingati dalam filem ini ialah "Seorang pengumpul bancian pernah cuba untuk menyelidik saya. Saya kemudian telah memakan hatinya bersama kacang fava dan wain Chianti yang sedap".

Selepas filem itu diterbitkan dan mendapat sambutan, Thomas Harris telah mengambil kesempatan untuk mendedahkan siapa yang menjadi inspirasinya untuk menulis kisah mengenai legenda kanibalisme itu.

Kisah mengenai Hannibal Lecter yang ditulisnya itu bermula apabila Harris membuat kajian mengenai satu kisah pendek yang berlaku pada awal tahun 60-an. Kajian itu telah membawa penulis muda itu pergi ke Penjara Negeri Nuevo Leon di Mexico, untuk menemubual seorang banduan bernama Dykes Askew Simmons.

Simmons adalah individu tumpuan dalam kajiannya. Akan tetapi, tumpuan Harris telah terganggu apabila dia mengetahui tentang kejadian lain yang melibatkan seorang pakar bedah yang dipenjarakan di penjara yang sama iaitu Alfredo Balli Treviño.

Harris mendapat tahu cerita mengenai doktor itu apabila Simmons menceritakan pengalamannya berada di penjara. Simmons pernah melakukan cubaan untuk melarikan diri dari penjara, namun gagal dan cedera ditembak pengawal penjara. Doktor Treviño yang juga salah seorang banduan telah berjaya menyelamatkan Simmons.

Harris memutuskan bahawa dia mesti menemuramah doktor yang dianggapnya unik ini. Treviño telah disabitkan kesalahan dan dihukum penjara pada tahun 1961 kerana membunuh teman lelakinya, Jesús Castillo Rangel. Rangel telah diberikan dadah sebelum lehernya dikelar.

Kemudian, tubuh badan Rangel dicerai-ceraikan sebelum ditanam. Pelbagai spekulasi timbul mengenai motif jenayah yang dilakukan oleh pakar bedah itu. Akan tetapi, satu perkara yang tidak dapat dinafikan ialah perbuatan jenayah ini adalah gabungan antara kaedah dan kekejaman yang ekstrem.

Dalam semua temubualnya bersama Doktor Treviño, Harris mendapati terdapat perbezaan antara sosiopath dan sofistikated. Memang benar doktor itu telah melakukan jenayah seperti seorang psaiko, namun dia juga berpewatakan bijak dan berhemah tinggi dalam masa yang sama. Perwatakan ini kemudian menjadi trademark bagi watak Dr. Hannibal Lecter dalam buku penulisannya.

Seperti yang disebutkan dalam sebuah artikel pada tahun 2014 terbitan laman web Medical Bag, Harris telah menggambarkan Treviño sebagai seorang lelaki yang elegan. Harris tetap merasakan sedemikian walaupun pakar bedah itu sedang menceritakan keinginannya untuk menyeksa mangsa dalam perbualan mereka.

Selepas temubual bersama Doktor Treviño selesai, salah seorang pengawal penjara memberitahu kepada Harris bahawa pakar berdah itu tidak akan meninggalkan penjara itu buat selamanya kerana dia semangnya gila.

Watak Dr. Treviño dipotretkan ke dalam watak Hannibal Lecter yang menghabiskan sebahagian hidupnya dengan elegan di Florance. Lecter menikmati perkara terbaik dalam hidupnya dan sentiasa berpakaian kemas dan berkualiti.

Pada tahun 2013, Latin Times menyifatkan Dr. Treviño sebegai seorang yang gemar memakai sut dan pakaian berwarna terang, kasut putih dan cerimin mata hitam (kerana dia sensitif kepada cahaya). Dr. Treviño juga memiliki seutas jam tangan Rolex President yang dipakainya ke mana sahaja dia pergi.

Sementara itu, seorang penulis Mexico bernama Diego Enrique Osorno pula mendakwa bahawa Thomas Harris pernah menghubunginya untuk mengetahui lebih lanjut mengenai kisah Dr. Treviño.

Menurut Osorno, Harris menulis surat kepadanya kerana memerlukan maklumat tentang seorang doktor perubatan yang dikenali oleh akhbar tempatan sebagai "Serigala Nuevo Leon" yang menjadi banduan di Penjara Negeri Nuevo Leon pada awal tahun 1960-an.

Doktor Alfredo Balli Treviño atau Hannibal Lecter yang "sebenar" ini telah dibebaskan pada tahun 2000 setelah hukumannya dibatalkan. Kali ini doktor yang semakin berusia itu kelihatan seperti tidak mempunyai keinginan lagi untuk meneruskan minatnya dalam melakukan jenayah.

Walaupun ramai yang berpandangan serong terhadapnya selepas dibebaskan, Doktor Treviño telah meneruskan untuk memberi perkhidmatan perubatan di tempat yang sama di mana dia membunuh mangsanya.

Kebanyakan daripada pesakit yang dirawatnya merupakan warga emas dan Doktor Treviño tidak mengenakan sebarang bayaran atau sumbangan daripada mereka. Alfredo Balli Treviño akhirnya meninggal dunia pada tahun 2009 akibat kanser prostat ketika dia berumur 77 tahun.


Ini Sebab Mengapa Semakin Ramai Orang Latin Memeluk Islam

Sama seperti populasi Latin di Amerika Syarikat yang semakin meningkat di mana etnik Hispanik kini menjadi minoriti terbesar di negara ini, ia juga diikuti oleh bilangan orang Islam Latin yang semakin ramai.

Dan ini bukan sekadar hasil daripada Arab Amerika Latin yang berhijrah ke Amerika Syarikat.

Menurut organisasi seperti WhyIslam.org, orang Latin adalah salah satu segmen yang paling pesat berkembang di kalangan masyarakat Islam.

Kira-kira 6% daripada umat Islam A.S. kini terdiri daripada orang Latin dan sebanyak seperlima daripada jumlah orang yang baru memeluk Islam di seluruh Amerika Syarikat, adalah orang Latin.

Persatuan Muslim Amerika di Amerika Utara, yang berpusat di Miami Utara, mengatakan bahawa Hispanik Selatan Florida khususnya adalah lokasi utama kepada peningkatan jumlah Muslim Latin.

Dan ini bukanlah sesuatu yang mudah, menurut Marina Gonzalez. Marina adalah seorang jururawat Amerika-Nicaragua di Miami yang memeluk Islam 11 tahun yang lalu dan memakai hijab. Pada mulanya, keluarganya berhenti daripada bercakap dengannya.

"Mereka memanggil saya ahli Taliban. Ibu saya tidak suka keluar dengan saya kerana saya memakai hijab," kata Marina.

Namun kini ibunya memahami semuanya. Apabila beliau melawat rumah ibu bapanya, mereka akan menutup TV apabila Marina sedang solat, membuatkan beliau sangat gembira.

Bagi Najib Sowma pula, nama asalnya adalah Dario sebelum beliau memeluk Islam 12 tahun yang lalu. Kini, beliau merupakan ahli utama masjid Al-Ihsaan di South Miami. Namun ibu Najib berasa amat terkejut di awalan pemelukan Islam beliau.

"Kini ibu saya sudah mempunyai pandangan yang lain. Sebelum saya memeluk Islam dan saya sekarang, ibu saya melihat perbezaan yang sangat ketara pada perwatakan saya," kata Najib.

Sekiranya ia merupakan satu kejutan bahawa banyak orang Latin yang berpindah dari kebudayaan Katolik yang kebanyakannya menjadi agama Arab pada awalnya, mungkin ia tidak sepatutnya mengejutkan.

Ini kerana, seperti orang Afrika-Amerika pada tahun 1960-an, kaum Latin telah menemui hubungan sejarah dan budaya mereka sendiri dengan Islam dan dunia Arab.

Dan inilah yang memulakan definisi bahasa Latin sebagai bahasa Sepanyol.

"Bahasa kami dipupuk oleh lebih daripada 4,000 perkataan yang berasal dari bahasa Arab. Setiap perkataan dalam bahasa Sepanyol yang bermula dengan 'al,' misalnya, seperti alcalde, alcantarilla, almohada." kata Wilfredo Ruiz, seorang Muslim kelahiran Puerto Rico yang memeluk Islam lebih sedekad lalu dan merupakan seorang peguam untuk bahagian Florida Selatan Majlis Hubungan Amerika-Islam.

Ini kerana umat Islam Arab memerintah Sepanyol selama 800 tahun semasa Zaman Pertengahan dan menjadikan Semenanjung Iberia sebagai salah satu tamadun yang paling maju pada ketika itu.

Satu milenium kemudian, Wilfredo mengatakan bahawa masa lalu adalah bahagian yang tidak dapat dielakkan dari DNA Hispanik.

Menurut Wilfredo lagi, perkara paling menakjubkan yang didapati oleh kebanyakan orang Latin yang memeluk agama Islam adalah pertalian kebudayaan mereka terhadap budaya Islam.

Ia seperti menemui semula masa lalu seseorang, satu tempoh masa lalu yang tersembunyi daripada hidup mereka.

Beliau juga menegaskan bahawa orang Latin dan Arab sangat menghargai keluarga dan tradisi lanjutan seperti memberikan layanan kepada orang yang tidak dikenali.

Dalam istilah agama, orang Latin seperti Marina  Gonzalez mengatakan Islam menyediakan bentuk ibadat yang lebih sederhana dan lebih langsung daripada Katolik.

Mereka juga merasakan lebih banyak struktur daripada yang mereka lihat di gereja-gereja evangelis yang mana ramai orang Latin sertai pada hari ini.

"Hubungan yang saya miliki dengan Tuhan kini adalah lebih baik daripada sebelumnya," kata Marina Gonzalez.

Lebih ramai wanita Latin memeluk Islam berbanding lelaki Latin. Islam diakui dipersoalkan oleh ramai pihak tentang pengasingan dan ketidakadilan terhadap wanita.

Tetapi wanita Latin seperti Liliana Parodi, warga Amerika-Peru yang memeluk Islam 30 tahun yang lalu, mengatakan ia adalah satu perkara hipokrit untuk Gereja Katolik yang dikuasai lelaki untuk yang melarang paderi wanita, kawalan kelahiran dan perceraian.

Malah, masyarakat Latino "ultra-macho", yang mana rangkaian televisyen Sepanyol masih menggambarkan wanita sebagai "spitfire sexpots", untuk mengkritik kepercayaan baharu mereka.

"Saya beritahu mereka "Lihat diri anda sendiri. Perkara yang menyedihkan adalah apabila mereka melihat wanita sebagai objek," kata Liliana Parodi.

Sepuluh tahun yang lalu, imej bangsa Muslim Latin dicalar oleh Jose Padilla, yang dikenali sebagai "Dirty Bomber" yang telah disabitkan atas membantu aktiviti pengganas.

Tetapi bagi Wilfredo Ruiz, yang juga merupakan seorang ketua angkatan laut, banyak yang telah berubah sejak itu dan orang-orang Latin semakin berani untuk memeluk Islam.


5 Ahli Bina Badan Yang Hilang "Sado" Secara Drastik Selepas Bersara

Untuk menjadi seorang ahli bina badan profesional yang berjaya, ia memerlukan kerja keras, pengorbanan, disiplin dan kesabaran yang tinggi.

Segalanya harus dilakukan dengan konsisten dan berterusan untuk mendapatkan hasil yang maksimum.

Bermula dari latihan, pemakanan, rehat sehinggalah kepada pengambilan makanan tambahan dan steroid, semuanya harus dilakukan secara berterusan.

Ini bukanlah sesuatu yang mudah dan oleh itu, tak ramai yang mampu mengecapinya.

Namun, apabila semua ini terhenti secara drastik, tubuh badan juga akan memperlihatkan kemerosotan yang mendadak.

iluminasi.com kongsikan 5 ahli bina badan yang mengalami penyusutan tubuh badan selepas bersara.

Ahli bina badan pertama dalam senarai ini adalah Tom Prince. Tom Prince merupakan seorang ahli bina badan yang bersaiz besar dengan berat melebihi 136 kilogram ketika offseason.

Dan ketika beliau bersara daripada dunia bina badan pada tahun 2003 akibat kegagalan buah pinggang, Tom masih mempunyai tubuh badan yang menakjubkan.

Walaupun sesetengah daripada ahli bina badan dalam senarai ini mengambil masa beberapa tahun untuk tubuh badan mereka melihatkan penyusutan yang ketara dan kehilangan jisim otot, namun transformasi Tom Prince adalah serta merta kerana masalah kesihatan.

Disebabkan beliau tidak lagi mengambil steroid, berhenti berlatih dan makan seperti seorang ahli bina badan, tubuh badan Tom tidak lagi mampu memiliki otot seperti mana dahulu.

Maka, tranformasi beliau sangat ketara dan berlaku dalam sekelip mata. Ia sudah tentu satu peringatan yang baik tentang risiko yang dikaitkan dengan bina badan profesional.

Craig Titus merupakan seorang ahli bina badan profesional sepanjang penhujung tahun 1990-an dan awal tahun 2000an.

Pertandingan bina badan terakhir yang disertai Craig adalah pada Ironman Pro 2005 di mana beliau mendapat tempat ke-5.

Dan kemudian pada tahun yang sama, Craig terbabit dalam kes kematian Melissa James. Perbicaraan ke ini berlangsung dari tahun 2005 hingga 2006, dan akhirnya beliau mengaku bersalah lalu dijatuhkan hukuman penjara 21 hingga 55 tahun.

Ini merupakan kes persaraan dari dunia bina badan secara paksa dan berlaku dengan begitu pantas.

Di dalam penjara, Craig tidak mempunyai akses kepada dadah steroid atau jumlah makanan yang diperlukan sebagai seorang ahli bina badan profesional untuk mengekalkan bentuk badannya.

Mustafa Muhammad juga merupakan antara salah seorang ahli bina badan dengan tubuh badan yang tersangat tebal, dibandingkan dengan Branch Warrant.

Tetapi beliau mengalami masalah untuk menjadikan tubuh badannya kelihatan lebih "ketat" dan "kering", mungkin kerana terlalu besar.

Akan tetapi, beliau masih berjaya menjadi juara dalam Mr.Universe, top 10 Mr.Olympia dan top 10 Arnold Classic.

Beliau bertanding dari awal tahun 2000an sehingga pertengahan 2000an, dan akhirnya bersara pada tahun 2006.

Dipercayai masalah yang dihadapi oleh Mustafa adalah berkenaan dengan buah pinggang dan hati yang memaksanya untuk bersara.

Dan apabila seseorang mengalami kedua-dua masalah organ ini, maka kehidupan sebagai seorang ahli bina badan juga akan lenyap.

Paul Dillet merupakan antara ahli bina badan dengan tubuh badan paling besar dalam senarai ini.

Beliau berketinggian 188 sentimeter dengan berat 150 kilogram ketika offseason dan 129 kilogram di atas pentas.

Beliau bertanding secara profesional dari tahun 1990an sehingga tahun 2006. Paul merupakan ahli bina badan yang agak berjaya kerana pernah mendapat tempat ke-6 dalam Mr.Olympia dan ke-4 dalam Arnold Classic.

Paul Dillet mengalami sedikit masalah kesihatan pada tahun 1994 ketika pertandingan Arnold Classic di mana beliau terpaksa diangkut turun daripada pentas disebabkan oleh dehidrasi dan kekejangan.

Paul tidak bersara disebabkan oleh masalah kesihatan dan terus bertanding sepanjang 10 tahun kemudian.

Dan apabila beliau akhirnya bersara, Paul memulakan organisasi bina badan sendiri yang dikenali sebagai World Beauty Fitness & Fashion (WBFF).

Dengan ini, beliau kelihatan dengan sukarela berundur daripada kehidupan bina badan secara sepenuhnya.

Kini, tubuh badan Paul kelihatan seperti kebanyakan orang yang mana merupakan satu transformasi yang sangat ketara.

Dan ahli bina badan terakhir dalam senarai ini adalah yang paling terkenal, iaitu Ronnie Coleman.

Beliau adalah ahli bina badan legenda dalam senarai ini, memenangi gelaran Mr.Olympia sebanyak 8 kali, yang terbanyak sehingga kini dan berkongsi rekod ini dengan Lee Haney.

Walaupun Ronnie merupakan antara ahli bina badan yang paling berjaya dalam dunia sukan ini, beliau hanya mampu meraih kejayaan ini dengan risiko yang tinggi.

Ronnie berlatih dengan begitu kuat dan keterlaluan yang membawa kepada pelbagai kecederaan, pembedahan dan sehinggakan membuatkan beliau tidak lagi mampu berjalan.

Jadi, bukan sahaja tubuh badannya merosot disebabkan tidak lagi boleh berlatih seperti mana satu ketika dahulu, malah kualiti hidup beliau juga turut terkesan selepas perasaraannya.

Ronnie Coleman terus bertanding dalam Mr.Olympia sehingga tahun 2007 di mana beliau mendapat tempat ke-4 dan kemudian memutuskan untuk bersara.

Selepas persaraan, tubuh badan Ronnie tidak merosot dengan begitu pantas seperti yang lain dan masih dalam keadaan baik, namun tidak sehebat zaman kegemilangannya.


Kerana Patuh Undang-Undang Purba, Permaisuri Thailand Terpaksa Dibiarkan Lemas

Terdapat pelbagai kisah pelik mengenai kematian golongan diraja di seluruh dunia. Sebagai contohnya Henry I, Raja England yang memerintah dari tahun 1100 hingga 1135. Sepanjang tempoh itu, dia telah melalui pelbagai jenis kesukaran melebihi apa yang pernah dilalui oleh mana-mana raja pada abad pertengahan.

Henry I telah mempertahankan sempadan jajahannya daripada pelbagai serangan musuh. Melalui perkahwinannya dengan puteri Scotland, Matilda, dia berhasrat untuk menjalinkan hubungan baik dengan Scotland.

Walau bagaimanapun, tidak kiralah apa juga kebaikan yang dilakukan Henry I untuk negaranya, dia akhirnya mati dengan cara yang agak pelik. Raja England itu dikatakan menemui ajal disebabkan memakan Belut Lamprey.

Henry I telah menolak amaran doktornya supaya tidak memakan makanan yang mencurigakan itu. Dia kemudian dijangkiti penyakit dan tidak lama kemudian meninggal dunia pada usia 67 tahun.

Seorang lagi raja Eropah iaitu Alexander of Greece, juga meninggal dunia secara pelik pada tahun 1920 ketika hanya berusia 27 tahun. Raja Greece itu sedang itu sedang berjalan di sekitar istana musim panasnya yang terletak di Athens apabila seekor monyet telah menyerang anjing German Shepherd peliharannya, Fritz.

Monyet itu dilaporkan adalah dari spesies Barbary macaque, milik salah seorang pekerja istana. Raja Alexander yang cuba untuk meleraikan pergaduhan kedua-dua haiwan itu berakhir dengan dirinya pula menjadi mangsa.

Monyet itu telah mencederakan kaki raja dan menggigit di seluruh tubuh badannya. Luka akibat diserang monyet itu kemudian dijangkiti kuman. Tidak sampai tempoh sebulan selepas diserang, raja itu diisytiharkan meninggal dunia.

Bukanlah keluarga diraja Eropah sahaja yang mati dalam keadaan luar biasa. Salah satu cerita yang menyedihkan ialah kisah permaisuri Siam (Thailand moden) iaitu Sunandha Kumariratana.

Sunandha Kumariratana telah dilahirkan pada 10 November 1860 kepada pasangan Raja Mongkut (Rama IV) dan Permaisuri Piam. Permaisuri Sunandha adalah isteri pertama daripada empat orang isteri Raja Chulalongkorn, yang terkenal kerana memperkenalkan reformasi progresif di dalam kerajaannya seperti menghapuskan sistem hamba abdi.

Permaisuri Sunandha sebenarnya adalah saudara tiri kepada Raja Chulalongkorn yang berlainan ibu, sama seperti tiga orang isterinya yang lain. Mereka semua merupakan saudara tiri raja tetapi berlainan ibu. Raja Mongkut mempunyai sekurang-kurangnya 82 orang anak bersama isteri-isteri dan gundiknya.

Ketika berlakunya tragedi menyedihkan ini, Permaisuri Sunandha sudah mempunyai seorang anak perempuan dan sedang mengandungkan anak keduanya.

Pada bulan Mei 1880, Permaisuri Sunandha yang berumur 19 tahun ketika itu sedang dalam perjalanan ke kediaman keluarga bangsawan kerajaan Bang Pa-In di luar Bangkok. Dia diiringi oleh anaknya, Puteri Kannabhorn Bejaratana yang berumur kurang dari dua tahun bersama sekumpulan pengawal dan pelayan.

Untuk sampai ke istana, mereka perlu menyeberangi Sungai Chao Phraya iaitu sungai terbesar di Thailand. Permaisuri dan puterinya diiringai untuk menaiki bot berasingan yang akan ditarik oleh bot yang lebih besar yang akan membawa mereka ke seberang.

Walau bagaimanapun, ketika itu kapal diraja telah ditarik oleh arus deras dan kedua-dua keluarga diraja itu terjatuh ke dalam air. Tiada seorang pun daripada pengiring diraja yang memberikan bantuan.

Mereka hanya menunggu arahan daripada pengawal utama, yang tidak memberikan bantuan atau mengarahkan sesiapa untuk membantu. Tiga orang telah kehilangan nyawa mereka sementara para pengiring hanya berdiri dan melihat sahaja.

Para pengawal dan orang lain di tempat kejadian itu sebenarnya sedang mematuhi undang-undang Siam lama yang sekeras-kerasnya melarang rakyat biasa daripada menyentuh mana-mana anggota keluarga diraja. Melanggar undang-undang ini bermakna mereka akan dihukum mati.

Selain undang-undang purba itu, sebarang keinginan untuk menyelamatkan nyawa Permaisuri Sunandha juga mungkin dibantutkan dengan kepercayaan khurafat. Mereka percaya, menyelamatkan seseorang yang lemas di dalam sungai sering dikaitkan dengan nasib malang. Sesiapa yang membantu bermakna mereka mengganggu semangat yang hidup dalam air.

Selepas insiden itu, Raja Chulalongkorn memutuskan agar pengawal utama dipenjara kerana tidak memberi sebarang arahan untuk menyelamat Permaisuri Sunandha dan anaknya. Hanya dengan sedikit bantuan sahaja, mungkin nyawa tiga itu orang dapat diselamatkan.

Raja Chulalongkorn berasa amat sedih di atas pemergian Permaisuri Sunandha, yang merupakan isteri yang paling disayanginya. Perarakan pemakaman yang sesuai telah diaturkan untuk mendiang permaisuri dan dikatakan ia adalah pengbumian paling mahal dalam sejarah kerajaan Asia.

Raja Chulalongkorn juga banyak melakukan kerja menaik taraf kediaman musim panas diraja, di mana mendiang isterinya terkorban ketika dalam perjalanan menuju istana itu.

Di halaman belakang istana, Raja itu telah meletakkan sebuah tugu peringatan kepada Permaisuri Shunandha Kumariratana dan anaknya Puteri Kannabhorn Bejaratana yang kehilangan nyawa terlalu awal.


7 Empayar dan Tamadun Purba yang Paling Menggerunkan Dalam Sejarah

Terdapat banyak ketamadunan dan empayar purba yang pernah dicatatkan dalam sejarah. Tamadun atau ketamadunan itu merujuk kepada masyarakat yang kompleks. Ia dicirikan oleh pembangunan bandar, susun lapis masyarakat, sistem simbolik komunikasi (contohnya sistem penulisan) dan pelbagai lagi kemajuan lain.

Namun, penubuhan tamadun-tamadun hebat ini kebanyakannya berkait rapat dengan peperangan dan penaklukan. Beberapa tamadun hebat ini digeruni oleh pihak lawan kerana kekejaman, kekuatan ketenteraan dan perang psikologi mereka. Berikut adalah senarai tamadun yang paling digeruni dalam sejarah.

Empayar Celtic adalah ketamadunan banyak tersebar di seluruh Eropah terutamanya di Britain, Ireland, Sepanyol dan Perancis. Tamadun ini dianggarkan mula berkembang sekitar tahun 1200 SM.

Masyarakat Celtic mempunyai reputasi besar sebagai pahlawan yang digeruni dan terkenal kerana sering memenggal kepala musuh yang dikalahkan.

Mereka juga dikenali sebagai pahlawan yang sering bertempur dalam keadaan telanjang bulat, dipercayai untuk mengejutkan pihak musuh. Pahlawan Celtic akan menggunakan pedang panjang mereka untuk memenggal kepala musuh yang dikalahkan.

Ini kerana masyarakat Celtic menganggap bahawa kepala adalah roh bagi seseorang itu. Menyimpan kepala musuh di rumah mereka sama seperti pemburu haiwan menyimpan kepala haiwan buruan mereka sebagai piala.

Kepala musuh berpangkat tinggi akan disimpan di dalam peti dengan baik di rumah mereka. Mereka akan menunjukkan 'piala' mereka dengan bangga dan menceritakan kejayaan mereka pada tetamu yang hadir.

Kaum Maori dipercayai merupakan penduduk asal yang pertama di New Zealand, beberapa abad sebelum kedatangan orang Eropah. Mereka dikenali kerana mengamalkan kanibalisme semasa peperangan.

Pada bulan Oktober 1809, sebuah kapal tahanan Eropah telah diserang oleh sekumpulan besar pahlawan Maori. Mereka menyerang kapal itu kerana ingin membalas dendam ke atas penganiayaan yang dilakukan penjajah Eropah terhadap anak lelaki penghulu mereka.

Pahlawan Maori telah membunuh hampir kesemua 66 orang yang berada di atas kapal. Mayat dan mangsa yang masih hidup kemudiannya dibawa menaiki perahu dan kembali ke pantai untuk dijadikan makanan.

Beberapa orang telah terselamat kerana bersembunyi di beberapa bahagian kapal yang diserang itu. Akan tetapi, mereka sangat terkejut apabila melihat dari jauh kaum Maori memakan rakan-rakan mereka yang lain sepanjang malam dan juga pada keesokan harinya.

Puak Apache adalah puak nomad yang mendiami sebahagian besar kawasan di Amerika Syarikat. Puak ini juga terkenal kerana kehebatannya pahlawannya yang dianggap sebagai 'Ninja' versi Amerika.

Pahlawan Apache boleh menyelinap di belakang musuh dengan senyap dan mengelar leher mereka tanpa disedari. Mereka menggunakan senjata primitif yang kebanyakannya diperbuat daripada kayu dan tulang.

Selain itu, pahlawan Apache juga terkenal kerana kehebatan mereka dalam menggunakan pisau dan juga kapak tomahawk. Mereka digeruni di kawasan Barat Daya Amerika Syarikat suatu masa dahulu sehingga pihak tentera juga menghadapi kesukaran untuk menangani mereka.

Teknik berlawan yang sering digunakan oleh puak ini adalah 'pukul dan lari' dengan kepantasan yang sukar diduga. Pada zaman moden, teknik pertempuran jarak dekat puak Apache ini banyak diajarkan kepada pihak berkuasa Amerika Syarikat.

Suatu masa dahulu, Viking sememangnya ditakuti di kalangan penduduk Eropah. Mereka digeruni kerana sering melanun dan menjarah penempatan dan perkampungan penduduk lain.

Mereka juga dikenali sebagai pahlawan yang ganas dalam pertempuran dan menggunakan senjata yang menakutkan. Selain bengis, pahlawan Viking kebanyakannya bertubuh besar dan sering menggunakan kapak, pedang panjang dan tombak ketika bertempur.

Sejarah mencatatkan banyak kota dan perkampungan di Eropah yang telah dirompak atau dijarah oleh puak Viking ini. Viking yang sebahagian besarnya berasal dari negara-negara Scandinavia juga dikenali sebagai pelaut yang mahir.

Selain itu, agama Viking juga berkait rapat dengan peperangan. Mereka percaya sekiranya mati di medan pertempuran, roh mereka akan dipilih oleh tuhan mereka Odin untuk masuk ke syurga yang mereka gelar sebagai Valhalla.

Oleh kerana kepercayaan itu, Viking merupakan tentera yang menggerunkan di medan perang dan akan cuba memusnahkan sesiapa sahaja yang berada di laluan mereka.

Walaupun Rom mungkin empayar yang terbesar dan antara empayar paling bertamadun, namun mereka juga merupakan salah satu tamadun yang digeruni kerana kekejaman yang dilakukan.

Malah, beberapa orang yang pemerintah paling kejam dalam sejarah juga adalah berbangsa Yunani seperti Maharaja Caligula, Nero, Tiberius, Domitian dan ramai lagi.

Para penjenayah, hamba abdi dan tawanan perang dipaksa bertarung antara satu sama lain sehingga mati dalam pertandingan Gladiator semasa pemerintahan empayar Rom.

Penganut Kristian merupakan mangsa kekejaman pada zaman pemerintahan Rom. Mereka telah dibunuh secara berkumpulan oleh Maharaja Nero pada tahun 64 Masihi. Ada yang digigit anjing, dibakar hidup-hidup dan pelbagai lagi cara yang mengerikan.

Pada mulanya, Empayar Rom hanya dimulakan oleh sekumpulan petani yang berganding bahu untuk menjaga keselamatan haiwan ternakan mereka daripada dimakan serigala.

Digabungkan dengan sistem ketenteraan dan pentadbiran yang sangat baik, Empayar Rom akhirnya merupakan salah satu empayar paling lama bertahan iaitu selama 2,214 tahun.

Walaupun Mongol sering dianggap sebagai kaum gasar dan tidak bertamadun, namun mereka telah berjaya menguasai sebahagian daripada negara-negara Eropah dan Asia semasa zaman kegemilangannya.

Kaum Mongol yang dikenali sebagai kaum yang menunggang kuda dan dipimpin oleh seorang komandan tentera paling hebat dalam sejarah iaitu Genghis Khan. Mereka juga diketahui mempunyai disiplin yang tinggi dan merupakan pemanah berkuda yang sangat mahir.

Tentera berkuda Mongol sememangnya digeruni kerana anak panah mereka dikatakan boleh menembusi perisai. Selain itu, tentera Mongol juga mahir menggunakan tombak dan syamsir (sejenis pedang).

Mereka juga terkenal sebagai pakar dalam perang psikologi dan tektik intimidasi. Oleh kerana kehebatan yang mereka miliki, Empayar Mongol menjadi empayar kedua terbesar dalam sejarah selepas Empayar British.

Semuanya bermula apabila Temujin (kemudian dikenali sebagai Genghis Khan) bersumpah sewaktu muda bahawa dia akan membawa dunia di bawah tapak kakinya. Kini, empayar yang dibinanya merupakan empayar bersempadan yang terbesar dalam sejarah manusia.

Kaum Aztec telah memulakan kerajaan berdasarkan agama pada tahun 1300-an. Pada masa inilah ritual korban manusia berada pada puncaknya. Kira-kira seramai 20,000 orang telah dibunuh setiap tahun sebagai korban kepada tuhan dan dewa-dewa.

Mengapakah ritual korban begitu sinonim dengan tamadun Aztec? Sebagai contoh, tuhan matahari yang dikenali sebagai Huitzilopochtli memerlukan korban darah setiap hari. Kaum Aztec percaya pada banyak tuhan, menjadikan jumlah korban juga begitu besar.

Ada korban yang hatinya dipotong dan dikeluarkan untuk dimakan secara mentah-mentah. Korban lain pula dilemaskan, dipenggal kepala, dibakar atau dicampakkan dari tempat tinggi bagi memenuhi keperluan ritual mereka.

Dalam satu ritual kepada dewa hujan, kanak-kanak akan dijadikan korban di beberapa lokasi. Kaum Aztec percaya tangisan dan air mata kanak-kanak itu akan menyebabkan turunnya hujan.

Bagi persembahan kepada Dewi Jagung pula, seorang gadis sunti akan diarahkan untuk menari selama 24 jam tanpa henti. Gadis itu kemudiannya dibunuh dan kulitnya akan disiat-siat. Kulit yang disiat itu akan dipakai oleh sami-sami untuk tarian selanjutnya.

Satu rekod mencatatkan, ketika berlangsungnya upacara pertabalan Raja Ahuitzotl, seramai 80,000 orang tawanan telah dibunuh untuk dipersembahkan kepada tuhan-tuhan mereka. Sebahagian mangsa juga akan dijadikan makanan dalam ritual kanibalisme.


Kisah Bagaimana 10 Peniaga dari Asia Bangkit Menentang Kumpulan Mafia di Palermo

Pada suatu hari yang panas di Pasar Ballaro di Bandar Palermo, seorang penjaga kedai suku Bengali iaitu Anwar Hussein Ahmed sedang membungkus sayuran bendi ke dalam beg plastik untuk diberikan kepada seorang wanita Afrika yang kelihatan elegan dengan sarung kuning di kepalanya.

Lorong-lorong di sekitar kedainya yang terletak di tengah-tengah pasar itu hiruk-pikuk dengan pelbagai aktiviti perniagaan. Kebanyakannya menjual barang-barang keperluan yang sinonim dengan kulinari Sicily seperti arancini (bebola risotto) dan ikan sardin goreng.

Bagaimanapun, Ahmed pula menjaja bahan masakan yang tidak pernah digunakan dalam dapur tradisional Itali seperti ubi kayu, fufu (makanan ruji berkanji dari Afrika Barat), kacang bendi, ghee dan rempah ratus. Majoriti pelanggan Ahmed terdiri daripada warga Bengali dari Bangladesh, Ghana dan Nigeria.

Selama bertahun-tahun Ballaro merupakan sebuah kejiranan yang miskin, terbiar dan menjadi lubuk kegemaran mafia Sicily mencari mangsa. Kini, ia masih tidak banyak berubah. Tidak jauh dari kedai Ahmed, kelihatan beberapa anak muda sedang berurusan menjual beli dadah secara terbuka.

Yang lain pula menghantar bungkusan-bungkusan yang menimbulkan syak wasangka dengan menaiki basikal berenjin yang ditunggang secara melulu merentasi kawasan pasar.

Pada awal Disember 2018, "Godfather" Settimino Mineo telah ditahan bersama lebih 40 orang samseng lain atas kesalahan pemerasan, memiliki senjata api dan menyebabkan kebakaran harta benda.

Penahanan tersebut telah memberikan tamparan besar kepada kumpulan gengster di situ, namun pihak berkuasa Sicily lazimnya tidak pernah bertindak sebegitu pantas.

Hari ini, di kepulauan paling selatan Itali itu, orang yang paling kuat menentang kumpulan penjenayah di sana bukanlah para polis atau mana-mana pihak berkuasa tetapi pendatang-pendatang kecil yang bertapak di pasar Ballaro sendiri.

Hampir tiga tahun yang lalu, sepuluh orang pekedai Bengali dan seorang rakan dari Tunisia telah dipaksa menerima sistem jenayah jalanan dan peras ugut yang menyasarkan mereka sebagai mangsa.

Walaupun ibu negeri Sicily, Palermo, merupakan sebuah kota yang menyaksikan peningkatan pelbagai budaya tahun demi tahun, namun golongan migran yang sudah sekian lama berdiam diri kini tidak dapat menahan marah lagi kerana terpaksa membayar wang perlindungan. Mereka akhirnya memberanikan diri memberitahu ketua-ketua mafia itu, "Kita jumpa di mahkamah."

Kes mahkamah hanya bermula pada bulan Oktober 2017 dan masih lagi belum selesai. Ia merupakan kes tertutup dan identiti pemilik kedai telah dirahsiakan untuk keselamatan mereka.

Tafazzul Topu yang bekerja dengan pekedai Bengali di pasar itu menceritakan semula insiden yang telah menjadi inspirasi kepada para pekedai untuk menentang penjahat dan mendapatkan bantuan undang-undang melalui mahkamah Sicily. Ia adalah kejadian di mana seorang pendatang Gambia bernama Yusupha Susso yang berusia 21 tahun telah ditembak mati pada tahun 2016 di hadapan kaki lima kedai Ahmed.

Pada suatu petang di bulan April pada tahun itu, mafia tempatan iaitu Emanuele Rubino telah menembak Susso di kepala selepas pertengkaran yang berlaku beberapa ketika sebelumnya. Peluru yang ditembak itu telah menembusi otak Susso dan menyebabkannya koma. Rubino kemudian telah diberkas.

Percubaan pembunuhan itu telah menyemarakkan perasaan marah peniaga-peniaga di Ballaro yang selama ini hanya mendiamkan diri bagi mengelakkan diri daripada menjadi mangsa keganasan mafia. Pekedai-pekedai Bengali yang telah lama menderita mula memberontak dan muncul sebagai pemimpin kepada gerakan anti-mafia di pasar itu. Manakala pendatang dari Tunisia, Nigeria, Gambia dan Bangladesh pula telah berganding bahu dengan para aktivis Sicily untuk menuntut pihak berkuasa di pulau itu melakukan sesuatu bagi menangani keganasan yang berleluasa.

Mereka memfailkan kes undang-undang terhadap kumpulan mafia yang beroperasi di Ballaro, termasuk kesemua individu yang mempunyai hubungan rapat dengan Rubino.

Pada bulan November tahun lepas, Mahkamah Rayuan di Palermo telah mengenakan hukuman penjara selama 12 tahun terhadap Rubino. Saudaranya Guiseppe juga telah dibicarakan tetapi kemudiannya dibebaskan.

Komuniti migran telah mula menetap dan mendirikan kedai di pasar Ballaro sejak tahun 1990-an lagi. Mereka telah mengubah nasib kawasan yang telah dilupakan di Palermo ini. Dengan bantuan pekedai Bengali seperti Ahmed yang membantu membangunkan semula kawasan kejiranan ini, Ballaro mula dikenali semula sebagai destinasi pelancongan Itali.

Ahmed memberitahu bahawa dia telah tinggal di situ selama 20 tahun dan mempunyai dua orang anak lelaki dan seorang anak perempuan kelahiran Sicily. Keluarganya tinggal di sebuah flat sederhana yang terletak kira-kira satu kilometer dari kedainya.

Dia mula menubuhkan perniagaannya pada 2013 untuk memenuhi keperluan komuniti di kawasan itu dengan menggunakan wang simpanan yang dikumpul semasa bekerja dalam industri pelancongan di selatan Sicily.

Bagi sesiapa yang tinggal dan ingin memulakan perniagaan di Ballaro, mereka perlulah sentiasa memastikan agar bos mafia di kawasan itu gembira. Jika tidak, para penjenayah itu akan datang ke kedai untuk merompak dan membuat kacau. Menurut Ahmed, ramai pekedai membayar wang perlindungan untuk mengelak daripada menjadi sasaran.

Bagi sesiapa yang didapati bercakap buruk atau menentang mana-mana anggota mafia, kedai mereka juga turut akan dirompak. Orang ramai tidak mahu menimbulkan sebarang masalah sebegini, jadi mereka kekal berdiam diri.

Sicily merupakan pulau terbesar di Mediterranean dan mempunyai populasi seramai lima juta penduduk. 175,000 orang daripada jumlah populasi itu adalah migran. Walaupun sebahagian besar migran ini terdiri daripada komuniti Afrika, terdapat juga sebilangannya yang berasal dari Bangladesh, Sri Lanka, India dan China.

Kebanyakan warga asing ini bekerja dalam perniagaan borong atau sebagai buruh. Kebanyakan kaum Bengali pula bekerja di gerai-gerai jalanan yang menjual pelbagai barangan plastik murah seperti sarung telefon bimbit. Semasa musim pelancongan, mereka akan bekerja selama berjam-jam di bawah pancaran matahari yang terik untuk menjual pelbagai barangan.

Sebuah organisasi anti-mafia digelar Addiopizzo yang diasaskan oleh pelajar-pelajar universiti pada tahun 2004 menyokong para peniaga ini dalam usaha mereka untuk menentang penjenayah melalui mahkamah.

Salah seorang ahli Addiopizzo iaitu Edoardo Zaffuto memberitahu bahawa sebelum ini pernah juga ada individu lain yang melaporkan insiden diserang mafia kepada pihak polis. Namun, kali ini ia agak berbeza apabila semua pekedai bersatu sebagai sebuah kumpulan untuk membuat laporan polis. Zaffuto juga berkata bahawa ia adalah sesuatu yang menarik apabila protagonis pemberontakan ini bukanlah dari kalangan orang-orang Palermo itu sendiri tetapi warga asing dari Bangladesh.

Walau bagaimanapun, mereka yang menentang mafia ini sering terdedah kepada pelbagai ancaman. Menurut Topu, terdapat kes di mana kunci atau mangga di kedai mereka diletakkan gam gajah. Ini hanyalah ancaman berbentuk amaran awal yang menunjukkan bahawa mereka sedang diperhatikan. Sekiranya mereka masih tidak memberikan sebarang maklum balas kepada mafia, premis perniagaan mereka mungkin akan diserang atau dirompak.

Ketika matahari mula terbenam di Pasar Ballaro, Ahmed akan membersihkan sampah-sarap berdekatan sebelum menutup kedainya. Penjaja-penjaja Bengali ini akan bersiap-siap pula untuk memulakan perniagaan mereka di sebelah malam. Salah seorang daripada mereka ialah Mohamed Miah. Pada waktu siang, dia bekerja sebagai tukang cuci di beberapa buah rumah keluarga Itali. Manakala pada waktu malam pula, dia menjual barangan elektronik murah.

Miah juga pernah menjadi mangsa gengster mafia yang adakalanya cuba mencuri daripadanya. Miah pernah melaporkan insiden itu kepada pihak polis tetapi laporannya hanya dipandang sebelah mata dan tiada tindakan selanjutnya yang diambil. Seperti kebanyakan peniaga Bengali yang lain, mereka telah mengambil langkah keselamatan sendiri dengan bekerjasama dan menawarkan sokongan sekiranya rakan-rakan mereka terlibat dengan masalah.

Bagi pendatang seperti Miah, kehidupan di Sicily sememangnya mencabar. Miah tidak berjaya memperolehi keuntungan yang cukup untuk menyara hidup. Dia hanya memperolehi sekitar €500 hingga €600 sahaja sebulan. Mujur ada rakan-rakan yang sentiasa menghulurkan tangan membantu keluarganya.

Walaupun berhadapan ancaman mafia dan kesulitan ekonomi, kaum Bengali cuba mencari rezeki di tengah-tengah masyarakat Sicily. Ada yang telah mendapat kewarganegaraan Itali dan ada juga yang diberikan taraf kependudukan lain.

Malah, ada juga yang berjaya menceburkan diri ke dalam bidang yang jarang dikuasai warga asing. Salah seorang contoh terbaik ialah Sumi Dalia Aktar yang merupakan ahli politik Bengali yang pertama dipilih di Sicily. Dia merupakan salah seorang ahli Parti Demokrasi di bawah pimpinan bekas Perdana Menteri Itali, Matteo Renzi.

Menurut Aktar, sebagai pendatang asing, mereka telah menunjukkan keberanian dengan menentang kumpulan mafia dan bersatu menunjukkan keengganan membayar wang perlindungan di Ballaro. Dengan itu, kaum Bengali telah menunjukkan mereka adalah sebahagian daripada kepelbagaian etnik di Palermo.

Walaupun keputusan mahkamah mengenai kes yang dilaporkan oleh pekedai-pekedai itu masih belum diketahui, Aktar berasa sangat bangga kerana komunitinya telah mengambil sikap yang tegas terhadap kumpulan samseng yang digelar "Cosa Nostra."

Peniaga-peniaga Bengali telah memainkan peranan penting dan menyumbang kepada seluruh penduduk bandar Palermo. Aktar menambah lagi, kaum Bengali merasakan mereka sudahpun menjadi sebahagian daripada penduduk Palermo. Bandar ini bukan lagi penempatan sementara tetapi telah menjadi tanah kediaman tetap mereka.


6 Pekerjaan Pelik yang Ditawarkan Oleh Kerajaan China

Jika anda berasa kecewa atau tidak berpuas hati dengan kekurangan peluang pekerjaan di Malaysia, anda mungkin boleh mencari pekerjaan di China. Ini kerana, kerajaan China telah mencipta pelbagai profesion pelik dan mencari mereka yang layak untuk mengisi jawatan itu. Berikut adalah senarai pekerjaan paling pelik yang ditawarkan oleh kerajaan China.

Bagi sesiapa yang sering meluangkan masanya untuk melakukan carian video lucah atau porno di internet, kerajaan China mempunyai tugasan yang sempurna untuk mereka.

Kerajaan China telah lama menggunakan pemantau filem. Mereka dibayar untuk menonton setiap video yang ditemui di internet sekiranya mempunyai sebarang unsur lucah.

Sesetengah daripada pemantau ini menonton sebanyak 700 video seminggu untuk menentukan sama ada ianya perlu ditapis atau tidak. Mereka juga menonton filem porno untuk mengetahui sama ada ianya dihasilkan di China atau dari luar. Ini kerana kerajaan China mengharamkan sebarang bentuk aktiviti berkaitan pornografi sama ada menghasilkan, menjual atau mengedar.

Sekiranya video itu didapati tidak menepati piawaian Lembaga Penapis China, para pemantau atau hakim porno ini akan membuang kandungan lucah itu daripada laman web agar internet di China dalam keadaan "bersih dan selamat."

Anda perlu membatalkan hasrat untuk memohon pekerjaan ini sekiranya anda bujang. Ini kerana semua 'hakim porno' ini mestilah berstatus sudah berkahwin. Kerajaan China membayar gaji sebanyak purata USD 2,600 sebulan untuk pekerjaan ini.

Selain itu, terdapat badan bukan kerajaan seperti Beijing Internet Association yang melakukan tugasan pemantauan seperti ini. Pesatuan itu dianggotai oleh lebih daripada 3,000 sukarelawan lelaki dan wanita.

Di Amerika Syarikat, kerja-kerja yang diberikan kepada banduan adalah terhad kepada penghasilan plat kenderaan atau buku braille untuk orang buta. Namun, pusat tahanan di China memberikan pekerjaan yang sangat berbeza kepada banduan mereka iaitu bermain permainan video.

Ia bukanlah permainan video yang menyeronokkan seperti anda sangka. Dianggarkan lebih daripada 100,000 orang 'petani permainan video' berada di seluruh penjara China.

Mereka perlu bermain permainan video seperti World of Warcraft selama 12 jam sehari bagi mencari atau "farming" wang emas sebanyak yang boleh. Mereka perlu melakukan banyak tugasan dalam permainan video untuk mendapatkan wang alam maya ini.

Kredit atau wang alam maya ini kemudian diserahkan kepada pengawal penjara untuk dijual kepada pemain permainan video lain di luar dengan bayaran wang tunai yang sebenar.

Ada sesetengah banduan dibayar oleh pihak penjara untuk pertanian permainan video mereka. Bagi kebanyakan banduan yang lain, mereka tidak dibayar langsung oleh pihak penjara. Sekiranya banduan tidak memenuhi kuota yang ditetapkan, mereka boleh dikenakan hukuman.

Kerajaan China dikatakan telah mengupah sekumpulan penunjuk perasaan berbayar tidak lama dahulu. Ia berlaku apabila lebih daripada 100,000 warga China telah memenuhi jalan-jalan di Hong Kong bagi menuntut demokrasi.

Bantahan orang ramai itu dicetuskan oleh komen yang diberikan oleh Laura Cha yang merupakan ahli Majlis Eksekutif Hong Kong. Cha berkata "Hamba abdi di Amerika merdeka pada tahun 1861 tetapi tidak mendapat hak mengundi sehingga 107 tahun kemudian. Jadi, mengapa Hong Kong tidak boleh menunggu seketika?"

Setelah perhimpunan orang ramai itu menarik perhatian media di seluruh dunia, kerajaan China melakukan apa sahaja yang mereka mampu untuk melawan mogok itu.

Menurut BBC yang berjaya menemuramah salah seorang penunjuk perasaan upahan itu, mereka telah dibayar sekitar RM 400 untuk menyokong kerajaan dan menjadi anti-mogok bagi melawan bantahan sebenar yang diadakan oleh orang ramai itu.

Kebanyakan daripada anti-mogok upahan ini direkrut dari daerah paling miskin di sekitar Hong Kong. Mereka dibawa menggunakan bas untuk hadir di kawasan yang dipenuhi oleh kumpulan pembantah yang sebenar.

Salah satu pekerjaan pelik kerajaan China yang mempunyai paling ramai kakitangan ialah Polis Internet. Kira-kira seramai dua juta orang ditugaskan untuk mengawasi pengguna internet di seluruh China.

Selain daripada memerhatikan tabiat pengguna internet di negara itu, objektif utama mereka adalah untuk menghalang sebarang kritikan terhadap kerajaan China. Ramai Polis Internet menjelajah dari web ke web untuk mengumpul dan menilai pendapat orang awam.

Selain itu, laman web yang tidak menyebelahi pihak kerajaan juga akan disekat alamat IP mereka agar tidak dapat diakses. Polis Internet bertanggungjawab untuk menghalang berlakunya pemberontakan terhadap kerajaan China seperti yang berlaku di Mesir dan Libya.

Polis Internet mempunyai senarai hitam kata kunci atau istilah tertentu. Sekiranya kata kunci ditaip dalam enjin carian di China seperti "Dalai Lama", ia akan ditanda, ditapis dan hasil carian itu akan disekat.

Mana-mana pemilik laman web yang mempunyai kata kunci daripada senarai hitam itu, Polis Internet akan menghubungi mereka agar membuangnya atau tindakan disekat akan dikenakan.

Selain itu, rakyat China juga boleh ditangkap kerana penggunaan internet mereka. Pada tahun 2008, seorang guru telah didapati bersalah kerana memuat naik gambar-gambar sebuah sekolah yang runtuh akibat tidak diselenggara dengan baik oleh kerajaan China.

Jika anda pernah melihat panda di mana-mana zoo selain China, ini bermakna panda itu dibayar untuk berada di sana. Dalam erti kata lain, panda-panda ini adalah 'pekerja' kepada kerajaan China.

Ini kerana China mempunyai monopoli terhadap panda gergasi. Setiap ekor panda gergasi dimiliki oleh kerajaan China dan hanya disewakan kepada zoo-zoo di seluruh dunia.

Kerajaan China mengenakan caj sebanyak USD 1 juta (RM4.14 juta) setahun bagi seekor panda gergasi yang disewakan. Sewa biasanya berlangsung selama 10 tahun dan sering diperbaharui selepas ia tamat tempoh.

Selain itu, China juga membuat keuntungan melalui program pembiakan panda. Setiap panda yang disewakan itu dijangka akan dibiakkan. Untuk setiap anak panda baru, zoo yang menjalan pembiakan itu perlu membayar sehingga RM 2.4 juta kepada kerajaan China.

Sekiranya mana-mana panda yang disewakan itu mati dalam jagaan zoo kerana kesilapan manusia, denda tambahan sebanyak RM 2.06 juta akan dikenakan. Wang yang diperolehi daripada panda yang disewa keluar ini dikatakan akan disalurkan kepada usaha pemuliharaan panda di China.

China telah mengambil seramai 300,000 pengulas internet berbayar untuk menyiarkan komen yang menyebelahi kerajaan mereka. Kumpulan ini digelar sebagai Tentera 50 Sen, kerana mereka dibayar sebanyak 50 sen bagi setiap komen yang dimuat naik.

Kumpulan ini dibayar bagi mengganggu apa-apa komen atau artikel yang mengkritik kerajaan China. Mereka lakukan dengan membanjiri ruangan komen dengan pelbagai komen yang telah dirancang pada buku panduan mereka.

Salah seorang Tentera 50 Sen memberitahu bahawa dia akan menerima e-mel daripada "pejabat" tempatannya, mengandungi arahan mengenai berita atau artikel apa yang perlu diulasnya pada hari itu.

Tentera 50 Sen juga diberi senarai terperinci mengenai arahan bagaimana untuk menanamkan idea seperti "Amerika sebagai sasaran kritian di internet" atau "cara berhadapan dengan idea demokrasi". Setiap Tentera 50 Sen ini menggunakan pelbagai akaun yang berbeza untuk menghujani ruangan komen atau artikel seboleh mungkin.


Kisah Michael Jordan Yang Pernah Kena "Reject" Oleh Adidas Kerana Pendek

Nama Michael Jordan mungkin begitu popular dalam kalangan peminat sukan bola keranjang. Mungkin tidak keterlaluan untuk mengiktiraf beliau sebagai pemain bola keranjang terhebat sepanjang zaman.

Malah, beliau pernah terlibat dalam filem Space Jam, satu filem animasi komedi yang popular pada tahun 1996. Dalam filem animasi ini, Michael Jordan telah digandingkan dengan watak-watak kartun Loonie Tones.

Michael Jordan juga berada dalam kelasnya yang tersendiri apabila pihak Nike telah bersetuju untuk mencipta kasut khas bola keranjang buatnya yang digelar Jordan Air. Kehebatannya dan rekabentuk kasut ini yang unik menjadikannya begitu popular dan menenggelamkan populariti kasut Converse dan Adidas pada ketika itu.

Namun, mungkin ramai yang tidak tahu bahawa Michael Jordan bukanlah pemain yang sudah hebat sewaktu beliau di peringkat sekolah lagi. Malah, beliau juga pernah disisihkan daripada pasukan bola keranjang sekolah menengahnya dengan alasan beliau tidak cukup tinggi.

Walaupun tidak terpilih mewakili pasukan bola keranjang sekolahnya, beliau tidak mengaku kalah dan terus memperhebatkan latihannya. Beliau juga mempunyai cita-cita mendapat tajaan daripada pengeluar kasut terkenal.

Pada awalnya, beliau ingin mencuba nasib berasama Adidas. Malangnya, syarikat Adidas telah menolak untuk menandatanganinya dengan alasan beliau terlalu pendek. Pada ketika itu ketinggiannya adalah sekitar 6 kaki dan 6 inci atau bersamaaan 198sm.

Bagi kebanyakan orang, ketinggian tersebut mungkin sudah cukup tinggi. Namun bagi pemain bola keranjang Amerika Syarikat, ketinggian tersebut belum cukup tinggi sehingga menyebabkan ramai pihak tidak menyangka Michael Jordan boleh menjadi seorang pemain bintang apabila besar kelak.

Walaupun syarikat Adidas tidak mahu menandatanganinya, beliau tidak berputus asa. Kemudian, syarikat kasut Converse telah menawarkan tajaan kepadanya berjumlah $100,000. Namun, pihak Converse juga menyatakan beliau akan dilayan sama seperti pemain lain yang ditaja Converse dan bukanlah dilayan sebagai pemain bintang.

Michael Jordan tidak bersetuju. Beliau tidak mahu hanya menjadi pemain biasa sebaliknya mahu menjadi pemain bintang. Mungkin kelihatan sombong namun bagi Michael Jordan, beliau percaya mampu mendapat lebih daripada itu dan beliau percaya bahawa dirinya lebih bernilai.

Selain Adidas dan Converse, syarikat Nike juga merupakan antara penaja kasut popular pada ketika itu. Syarikat Nike pada ketika itu sedang mengalami zaman kesukaran untuk terus bersaing dalam pasaran. Mereka memerlukan seorang pemain hebat yang mampu menaikkan kembali jenama mereka.

Michael Jordan pada mulanya tidak begitu yakin untuk bertemu pihak Nike. Beliau masih kecewa apabila ditolak oleh Adidas atas alasan beliau terlalu pendek. Beliau menyangka Nike mungkin tidak akan bersetuju untuk menajanya atas alasan yang sama.

Namun, nasihat daripada bapanya mengubah segala-galanya. Antara nasihat bapanya yang memberi keyakinan kepadanya untuk terus berjaya adalah "You can be as tall as you want in your thinking".

Pihak Nike akhirnya bersetuju untuk menandatanganinya dengan memberikan tawaran berjumlah $500,000. Mereka yakin dengan bakat Michael Jordan bermain bola keranjang. Jumlah tersebut tersangatlah lumayan tetapi ia bukanlah diberi percuma.

Untuk memastikan kontraknya disambung, pihak Nike telah menetapkan sasaran dan mencabar Michael Jordan untuk mencapai 1 daripada 3 syarat berikut dalam masa 3 tahun:

Michael Jordan akhirnya bersetuju dengan syarat tersebut. Baginya, beliau boleh menerima kegagalan kerana setiap manusia pernah gagal dalam sesuatu perkara. Namun, beliau tidak boleh menerima alasan tidak mahu mencuba.

Pihak Nike telah mencipta kasut khas Air Jordans untuk oleh Michael Jordan. Walau bagaimanapun, kerana rekaannya yang unik dan sangat lain dengan rekaan kasut bola keranjang pada ketika itu, pihak NBL telah melarang beliau memakai kasut tersebut di atas gelanggang.

Pihak Nike walau bagaimanapun setuju untuk membayar denda berjumlah $5000 membolehkan Michael Jordan terus memakai kasut tersebut dalam setiap perlawanan. Pihak Nike percaya Michael Jordan sangat komited untuk menjadi seorang pemain bintang.

Daripada 3 syarat yang ditetapkan oleh pihak NIke, Michael Jordan bukan hanya mencapai 1 daripadanya malah ketiga-tiga syarat yang ditetapkan. Kehebatannya di atas gelanggang terus menaikkan populariti kasut Air Jordan dan jenama Nike sendiri.

Kasut Air Jordan mula diminati ramai malah jualan kasut tersebut dikatakan mencecah $100 juta dalam setahun. Jenama Nike semakin diminati ramai dan syarikat ini menjadi syarikat pembekal pakaian sukan dan kasut sukan terbesar dunia.

Kisah kejayaan Michael Jordan ini seharusnya menjadi inspirasi kepada kita semua. Bagi beliau, kita mestilah tahu nilai dan potensi diri kita. Jangan terlalu percayakan kata-kata negatif daripada orang ramai kerana ianya akan menjadi penghalang pada diri kita.


Ini Bagaimana Cara Badan Tentukan Di Mana Lemak Disimpan

Setiap daripada kita mempunyai lemak dalam badan, namun lemak-lemak ini disimpan di tempat yang berbeza bagi orang yang berlainan.

Sesetengah orang mempunyai lebih lemak di bahagian perut, manakala yang lain di kawasan seperti paha dan pinggul, termasuk kawasan umum yang lain.

Malangnya, kita tidak boleh mengawal di mana lemak disimpan dalam badan kita.

Lemak baik memainkan peranan yang penting, bukan sahaja menyediakan tenaga kepada badan kita tetapi juga menyelia suhu badan, penghasilan hormon, pengurangan keradangan dan sebagainya.

Persoalan yang paling membingungkan ramai orang adalah bagaimana badan kita menentukan di mana untuk menyimpan lemak dalam badan?

Apabila nutrien yang hancur dalam usus kecil diserap ke dalam aliran darah kita, tahap glukosa atau gula dalam darah kita meningkat.

Pankreas, yang sentiasa memantau paras gula dalam darah, akan merembeskan hormon yang dipanggil insulin apabila ia merasakan peningkatan itu.

Insulin yang dikeluarkan di dalam aliran darah memberikan isyarat kepada sel-sel otot dan sel-sel lain dari badan kita untuk mengambil glukosa dari darah untuk mengurangkan paras gula darah.

Sel-sel ini menerima mesej tersebut dan mengambil glukosa dari darah sebagai tenaga.

Apabila sel telah mengambil semua tenaga yang diperlukan, insulin memberi isyarat kepada hati untuk mengambil glukosa dan menyimpannya sebagai kanji yang dipanggil glikogen (glikogen akan diubah menjadi glukosa apabila kandungan gula dalam darah berkurangan).

Walau bagaimanapun, apabila simpanan glikogen sudah penuh, ia akan merangsang proses lipogenesis atau penghasilan lemak.

Lemak disimpan dalam adiposit, sel-sel tisu penghubung yang longgar yang dikenali sebagai tisu adipos. Adiposit adalah seperti paket kecil di mana titisan lemak boleh disimpan.

Tisu adipos ditemui di bawah kulit (subkutaneus), di sekitar organ dalaman (visceral) dan di dalam sumsum tulang serta di dalam tisu payudara.

Ia dijumpai di lokasi berlainan dalam badan, yang dikenali sebagai depot adipos. Tisu adipos bawah kulit (subkutaneus) ditemui di bahagian perut, pinggul, paha dan lain-lain.

Dan tisu adipos visceral pula terletak di sekitar perut organ-organ penting badan.

Kita sering mendengar istilah-istilah jenis badan 'epal' atau 'pir' berkaitan dengan kawasan badan di mana lemak disimpan.

Jenis badan yang berbentuk epal menyimpan lemak di bahagian tengah badan, sementara badan berbentuk pir pula menyimpan lemak di bahagian bawah badan.

Oleh itu, rembesan pelbagai hormon steroid dan ketumpatan kawasan reseptor akan menentukan sebahagian besar daripada pengagihan jisim adipose.

Perbezaan berdasarkan jantina adalah di mana wanita mempunyai lebih banyak lemak yang disimpan di bawah kulit berbanding lelaki, dan mempunyai kadar lemak visceral yang lebih tinggi.

Di samping itu, wanita mempunyai tisu adipos yang lebih besar di bahagian pinggul dan paha.

Penyimpanan lemak di kawasan ini disebabkan oleh aktiviti lipase lipoprotein yang lebih tinggi akibat hormon steroid seks wanita.

Akibat hormon ini, wanita menyimpan sebahagian besar lemak mereka di bahagian bawah badan, sedangkan lelaki menyimpannya secara merata di seluruh badan mereka, terutamanya di bahagian tengah.

Sebaliknya, wanita cenderung untuk mengalami pengagihan semula lemak ke arah bahagian perut dan peningkatan lemak visceral selepas menopaus, mungkin disebabkan oleh penurunan kadar estrogen (hormon seks wanita).

Wanita, sebelum menjangkau menopaus, mempunyai keupayaan yang lebih besar untuk melindungi simpanan lemak visceral mereka sehingga tahap obesiti.

Lelaki pula mengumpul lemak di bahagian ini hampir selari dengan kawasan-kawasan lain.

Tekanan kronik untuk jangka masa yang panjang adalah faktor utama dalam menentukan di mana lemak disimpan, tidak mengira jantina.

Tahap hormon ini yang meningkat lebih daripada paras normal akan menyebabkan lemak disimpan di tengah-tengah badan iaitu di kawasan perut.

Semua orang terdedah kepada tekanan, tetapi tidak semua orang bertindak balas dengan merembeskan tahap kortisol yang sama.

Oleh itu, orang yang mengeluarkan hormon kortisol yang lebih tinggi akan mempunyai lebih banyak lemak di perut.

Genetik memainkan peranan yang sangat besar dalam menentukan tindakbalas kita terhadap tekanan, metabolisma, kepekaan terhadap insulin dan lain-lain, semuanya menyumbang dalam menentukan di mana tubuh kita menyimpan lemak.

Faktor seperti gaya hidup dan umur juga sangat mempengaruhi tahap lemak perut seseorang. Alkohol, merokok, kurang tidur dan kurang bersenam menyumbang kepada jumlah lemak perut yang lebih tinggi.

Lemak yang berlebihan, tanpa mengira bahagian mana ia disimpan akan mencetuskan banyak masalah kesihatan. Namun, lemak yang disimpan di bahagian perut adalah lebih berisiko daripada lemak disimpan di bahagian bawah badan.

Dengan kata mudah, lemak visceral adalah lebih berbahaya berbanding lemak subkutan.

Obesiti abdomen membawa risiko penyakit kardiovaskular, diabetes, rintangan insulin dan kesan sampingan lain yang serius.

Tak kira lah sama ada badan anda berbentuk epal atau pir, pemakanan yang betul, senaman dan gaya hidup sihat adalah penting untuk kekal sihat.


Hakikat Dan Kebenaran Di Sebalik Mengapa Orang Bukan Melayu Tidak Minat Menyertai Tentera

Menyokong panggilan oleh ketua Angkatan Tentera Raja, Mohamed Affandi Raja Mohamed Noor untuk meningkatkan pengambilan orang bukan Melayu ke dalam angkatan sebanyak 10% setahun, Persatuan Patriot Nasional telah mendedahkan alasan mengapa orang bukan Melayu tidak lagi berminat.

Presiden Patriot, Brigadier-Jeneral (Rtd) Mohd Arshad Raji berkata dalam satu kenyataan, organisasi itu memberikan pandangannya dengan jujur sebanyak yang mungkin terhadap "beberapa isu yang sangat sensitif".

Beliau berkata, dari tahun 1960-an hingga akhir tahun 70-an, kakitangan Angkatan Tentera bukan Melayu berjumlah kira-kira 30% daripada jumlah tenaga kerja keseluruhan.

Malah, Tentera Laut dan Angkatan Udara mempunyai peratusan yang lebih tinggi. Selama bertahun-tahun, angka ini beransur-ansur menurun kepada sekitar 5% pada ketika ini.

Menurut Mohd Arshad, satu sebab mengapa orang bukan Islam tidak berminat untuk menyertai adalah kerana kini terdapat pembahagian ketara terhadap etnik dalam angkatan tentera.

Mengikut dasar tindakan afirmatif kerajaan pada 1980-an telah meresap ke dalam pentadbiran ketenteraan, Arshad berkata "kata-kata pelik seperti 'orang kita' telah merayap ke dalam minda komander tentera".

Secara perlahan-lahan, para komander melihatkan sesetengah daripada orang bawahan mereka sebagai "saudara tiri" atau "anak tiri", tidak seperti sebelum ini di mana semua dianggap sebagai sama rata.

Perasaan sebagai 'orang luar' membuatkan ramai berasa seperti tidak diundang. Oleh itu, bermulalah era individualistik dan perilaku mementingkan diri dalam kalangan anggota tentera. "

Walaupun banyak jeneral bersimpati dan menjaga semua orang di bawah jagaan mereka, Napoleon kecil dalam kementerian pertahanan, iaitu penjawat awam dengan kuasa, menghasilkan dasar yang berkaitan dengan kenaikan pangkat dan menguatkuasakan peraturan yang tidak tertulis serta sistem kuota berkenaan orang bukan Melayu.

Menurut Arshad, pada akhir tahun 70-an dan 80-an, apa-apa kenaikan pangkat untuk pegawai di atas pangkat Mejar akan dianggap sebagai politik. Bagi pegawai tentera dan lelaki, politik adalah "makhluk" luar biasa.

Khusus bagi pegawai bukan Melayu, makhluk aneh ini memasuki kehidupan mereka dan terus menghantui mereka sejak tahun 1980-an dan meninggalkan rasa pahit yang lama.

Apabila pegawai-pegawai ini menamatkan khidmat pada tahun 1990-an, hanya sedikit sahaja yang bercakap tentang kebaikan organisasi itu.

"Ini diikuti dengan diarahkan untuk memanggil mereka dengan panggilan 'Tuan' dan memberi penghormatan kepada pegawai bawahan mereka, yang merupakan satu lagi faktor yang mematahkan semangat."

Mohd Arshad berkata tidak ada jalan keluar untuk aduan dan apa-apa bentuk protes atau pendapat boleh dianggap sebagai pemberontakan dan kesalahan di bawah undang-undang tentera.

Sebab lain adalah pasukan tentera menjadi sesuatu yang semakin berpusatkan agama Islam

Bermula dari tahun 80-an, tentera telah menjadi semakin berkait dengan agama dan orang bukan Melayu berasa lebih terasing. Huru-hara dalam kehidupan para pegawai dan tentera sangat ditentukan oleh sensitiviti agama.

Ini akhirnya menjejaskan perasaan kebanggaan dan kesetiaan bersama serta setiakawan dalam unit tentera pelbagai kaum.

Arshad berkata faktor-faktor ini tidak hanya menjejaskan tentera tetapi juga pasukan polis dan organisasi perkhidmatan awam yang lain.

"Masalah yang dihadapi hari ini adalah hasil daripada dasar dan keputusan kerajaan kita sejak beberapa dekad yang lalu. Betul atau salah, hanya sejarah yang akan menentukan. Tetapi kita mempunyai masalah sama yang berlaku hari ini, iaitu pegawai dan tentera yang bersara satu atau dua dekad lalu, walaupun mereka berkhidmat kepada raja dan negara kita dengan penghormatan dan kebanggaan, tidak menggalakkan belia untuk mendaftarkan diri dalam tentera," kata Arshad.

Tambah Arshad lagi, masalah ini adalah endemik dan sebab-dan-akibat dari peraturan masa lalu yang "tidak tertulis" ini. Untuk menyelesaikan masalah ini, kita harus terlebih dahulu mengenali masalah ini.

Niat di sini bukanlah untuk mencari salah, tetapi untuk memahami sepenuhnya keluhan dari perspektif orang bukan Melayu dan membantu mereka yang berkuasa untuk membuat keputusan untuk memperbaiki negara kita.

Ahli politik juga harus dipersalahkan kerana kenyataan keterlaluan yang mempersoalkan kesetiaan bukan Melayu, kata Arshad.

Beliau berkata bahawa "kejayaan yang amat dihargai" oleh pasukan keselamatan terhadap Parti Komunis Malaya dan pengganas bandar adalah sebahagian besarnya disebabkan oleh banyak operasi rahsia dan berbahaya dilakukan oleh Cawangan Khas dan perisikan tentera, yang kebanyakan daripadanya terdiri daripada orang Cina.

Arshad dan kumpulannya akan terus berusaha menggalakkan lebih ramai orang bukan Melayu menyertai Angkatan Tentera.

Artikel ini adalah terjemahan dan olahan semula laporan "The naked truth on why non-Malays don’t join Armed Forces" yang diterbitkan oleh FMT pada 19 Disember 2017.


5 Virus dan Bakteria Ciptaan Manusia Yang Mampu Membunuh

Sepanjang sejarah manusia, telah banyak virus dan penyakit berjangkit yang telah membunuh manusia. Daripada banyak-banyak penyakit ini, penyakit cacar (smallpox) dan Rinderpest telah diisytiharkan telah pupus sepenuhnya oleh pihak Organisasi Kesihatan Dunia (WHO - World Health Organization).

Selain 2 penyakit ini, terdapat beberapa penyakit yang diisyhtiharkan hampir pupus oleh WHO dengan pelbagai langkah kesihatan seperti program pengambilan vaksin dan banyak lagi.

Bagi saintis yang bekerja dalam bidang virologi, sampel-sampel virus yang menyebabkan pelbagai penyakit ini sentiasa menjadi minat mereka. Kebiasaannya mereka akan mengkaji virus-virus ini supaya boleh mencipta vaksin atau antibiotik yang boleh melawan penyakit ini.

Selain itu, sesetengah ahli virologi juga mempunyai minat untuk mencipta virus dan bakteria baru. Virus atau bakteria baru ini kebiasaannya dicipta daripada virus sedia ada. Ini membolehkan mereka mencipta vaksin atau virus yang lebih kuat bagi melawan virus yang sedia ada sekiranya virus-virus lama ini termutasi pada masa hadapan.

Kali ini, pihak Iluminasi ingin berkongsi 5 virus yang berjaya dicipta oleh para saintis  di dalam makmal. Menariknya, ada sesetengah virus ini dicipta secara tidak sengaja ketika para saintis melakukan kajian di makmal. Kesemua virus yang dicipta ini juga adalah untuk tujuan kajian semata-mata dan bukanlah bertujuan untuk mewujudkan wabak penyakit baru kepada kesemua hidupan di dunia.

Sekumpulan saintis dari University of Alberta telah berjaya mencipta virus horsepox, sejenih virus pembunuh yang mempunyai kemampuan membunuh seperti smallpox. Walaupun bagaimanapun, tidak seperti smallpox yang boleh membunuh manusia, virus horsepox ini hanya boleh membunuh kuda.

Apabila virus ini mula didedahkan kepada umum, sesetengah pihak khuatir bahawa ianya akan disalahgunakan oleh pihak tertentu untuk menghasilkan senjata biologi. Walau bagaimanapun, kumpulan saintis ini mendakwa penghasilan virus horsepox ini hanyalah bertujuan untuk menambah baik vaksin smallpox yang sedia ada.

Beberapa tahun lalu, sekumpulan saintis dari Australian National University and the Commonwealth Scientific and Industrial Research Organization (CSIRO)  telah mencipta virus Mousepox secara tidak sengaja. Virus ini berada dalam keluarga yang sama dengan virus smallpox dan horsepox.

Kumpulan saintis ini pada mulanya hanya mahu mencipta virus untuk mengawal kelahiran tikus. Tikus yang diberikan suntikan ini sepatutnya tidak akan terkesan daripada suntikan ini. Malangnya, virus mousepox ini telah merosakkan sistem imunisasi tikus-tikus ini dan membunuh mereka dalam masa 9 hari.

Virus mousepox yang dicipta ini juga sangat merbahaya kerana mempunyai ketahanan terhadap vaksin. Kumpulan pengkaji ini sangat takut akan penemuan ini dan tidak mahu menerbitkan laporan penuh kajian yang dilakukan. Malah, mereka turut mendapatkan nasihat daripada pihak tentera Australia sama ada penemuan ini patut diterbitkan atau tidak.

Severe acute respiratory syndrome (SARS) merupakan satu virus yang sangat merbahaya dan telah membunuh ramai manusia. Daripada lebih 8000 orang yang dijangkiti, lebih 700 orang telah terbunuh ketika wabak SARS pada tahun 2002 dan 2003.

Sekumpulan saintis daripada University of North Carolina pula telah mencipta virus yang diberi nama SARS 2.0. Virus ini dicipta dengan melakukan mutasi pada virus asal SARS dengan menambah beberapa jenis protein pada virus SARS yang asal.

Kumpulan ini mempertahankan ciptaan mereka dengan mengatakan bahawa virus SARS mampu bermutasi pada masa hadapan dan dengan ciptaan SARS 2.0, mereka dapat melakukan persiapan bagi mencipta vaksin yang lebih kuat.

Rabies adalah sejenis virus pada anjing yang boleh menjangkiti manusia melalui air liur anjing. Sementara itu, Middle East Respiratory Syndrome (MERS) pula adalah virus yang berasal dari kelawar dan berpindah ke unta. Kemudian, virus ini berpindah pula ke manusia.

Kerana virus MERS inilah suatu ketika dahulu kerajaan Malaysia dan Arab Saudi tidak membenarkan para jemaah yang mengerjakan umrah dan haji untuk melawat ke ladang unta di Arab Saudi. Virus hibrid MERS-Rabies terhasil daripada idea untuk mencipta vaksin yang boleh melawan kedua-dua jenis virus ini.

Virus ini dihasilkan dengan mencampurkan beberapa jenis protein pada virus MERS kepada virus rabies. Virus baru ini bertujuan untuk menghasilkan virus yang mampu melawan kedua-dua penyakit ini dan diharapkan vaksin yang dicipta mampu digunakan oleh manusia dan unta.

Menurut WHO, Polio adalah salah satu penyakit yang hampir pupus. Melalui program pengambilan vaksin diseluruh dunia, dianggarkan 80% kanak-kanak sudah mempunyai imunisasi terhadap penyakit ini. Sementara itu, sekumpulan saintis daripada State University of New York telah berjaya mencipta virus Polio tiruan yang mempunyai kemampuan sama seperti virus polio semulajadi.

Virus Polio yang dicipta di makmal ini telah menimbulkan kontroversi dalam kalangan saintis. Kumpulan pengkaji ini mengatakan mereka berjaya mencipta virus baru tersebut berdasarkan kod yang diambil daripada sebuah pangkalan data yang boleh diakses kepada sesiapa sahaja.

Sesetengah saintis risau ianya akan disalahgunakan oleh pihak yang tidak bertanggungjawab. Walaupun polio hampir pupus diseluruh dunia, para saintis percaya semua kanak-kanak masih perlu divaksinkan memandangkan virus ini boleh dicipta kembali di makmal dan disebarkan semula kepada orang awam.


5 Individu Paling Kontroversi yang Pernah Dipilih Sebagai "Tokoh Tahunan" Majalah TIME

Jamal Khashoggi dan beberapa wartawan lain di seluruh dunia telah dinamakan sebagai "Person of the Year" (Tokoh Tahunan) oleh Majalah TIME edisi 2018. Mereka dipilih kerana berani membuat pelbagai pendedahan untuk mendapatkan kebenaran sehingga ada yang dibunuh dan dihukum penjara disebabkannya.

Antara wartawan lain yang dinamakan oleh Majalah TIME ialah Maria Ressa dari Filipina yang membuat pendedahan terhadap perang Presiden Rodrigo Duterte membanteras dadah sehingga mengorbankan lebih daripada 12,000 nyawa. Ressa telah berhadapan hukuman penjara 10 tahun kerana dituduh menipu dalam pembayaran cukai.

Di Myanmar pula, dua orang wartawan iaitu Kyaw Soe Oo dan Wa Lone dari Reuters telah dipenjarakan selama tujuh tahun kerana membuat pendedahan tentang pembunuhan etnik Rohingya. Para pembunuh yang melakukannya pula dipenjarakan selama 10 tahun.

Walau bagaimanapun, golongan yang mempunyai keberanian, kepimpinan moral dan menentang kezaliman bukanlah selalunya menjadi pilihan oleh Majalah TIME untuk disenaraikan sebagai "People of the Year".

Mungkin ramai yang percaya bahawa mereka yang dinamakan oleh Majalah TIME ini merupakan seorang tokoh yang memberikan sumbangan besar dalam bidang masing-masing. Namun, editor TIME telah lama menyatakan bahawa mereka memilih individu yang mempunyai "kesan yang paling besar bagi sesebuah berita, tidak kira sama ada baik ataupun tidak.".

Ada juga individu yang dipilih ini merupakan tokoh yang mempunyai kontroversi dan dibantah oleh ramai pihak. Berikut adalah lima pilihan paling kontroversi yang dibuat oleh Majalah TIME untuk dinamakan sebagai "Person of the Year".

Dari satu perspektif positif, pemimpin Kesatuan Soviet iaitu Joseph Stalin telah mengetuai pasukan tentera paling penting dalam memerangi Adolf Hitler dan tentera Nazi Jerman. Selain itu, dia juga telah mengetuai Kesatuan Soviet dalam menangani kebuluran, menghadapi perang saudara, melakukan penangkapan besar-besaran, pengusiran dan hukuman bunuh tawanan mereka.

Akan tetapi, Stalin juga seorang individu yang terlibat dengan kontroversi kerana bertanggungjawab menyebabkan kematian yang lebih banyak daripada Adolf Hitler sendiri.

Seperti kriteria pemilihan yang ditetapkan TIME, Stalin telah terpilih sebagai "Tokoh Tahun Ini" kerana memberikan impak besar terhadap berita pada tahun-tahun sebelum dan semasa Perang Dunia Kedua. Stalin juga mempunyai personaliti yang menawan dan dipuja oleh ramai orang. Disebabkan itulah Majalah TIME telah memilih Joseph Stalin sebagai "Tokoh Tahun Ini" sebanyak dua kali iaitu pada tahun 1939 dan 1942.

Walaupun Ayatollah Ruholla Khomeini tidak begitu terkenal berbanding Joseph Stalin atau Adolf Hitler, namun sebahagian besar perang Amerika Syarikat di Timur Tengah mempunyai kaitan dengannya.

Khomeini merupakan seorang ulama Syiah di Iran yang lantang mengkritik dunia Barat serta berani mengisytiharkan Amerika Syarikat sebagai musuh terbesar Iran. Pemimpin ini juga terlibat dalam gerakan menggulingkan kerajaan Iran dan mencipta sebuah teokrasi (kerajaan yang dipimpin kesatuan agama) yang menyeru kepada pematuhan ketat hukum Syiah.

Pada 4 November 1979, kedutaan Amerika Syarikat di Tehran telah ditawan oleh penyokong Khomeini dan seramai 52 orang rakyat Amerika telah dijadikan tebusan selama 444 hari.

Selepas dua bulan pertama pengepungan itu dilakukan ke atas kedutaan Amerika Syarikat, Majalah TIME telah menamakan Khomeini sebagai "Person of the Year" dan menulis tajuk "Jarang sekali orang yang tidak disangka-sangka menjadi pemimpin mampu menggegarkan dunia".

Majalah TIME mengiktiraf Presiden Amerika Syarikat, Richard Nixon, sebanyak dua kali iaitu pada tahun 1971 dan 1972 atas usaha diplomatik penting yang dilakukannya melibatkan kedua-dua negara China dan U.S.S.R. Akan tetapi, tidak lama selepas itu muncul pula Skandal Watergate.

Nixon bukanlah diktator yang kejam seperti Hitler atau Stalin yang menyebabkan jutaan kematian, kebuluran dan perhambaan. Namun, presiden itu telah terlibat dalam salah satu skandal paling terkenal dalam sejarah politik Amerika Syarikat.

Presiden Nixon telah menyebabkan ramai rakyat Amerika menjadi tidak percaya kepada pemimpin dan negara mereka sendiri apabila terlibat dalam memberi arahan untuk mengintip pesaing politiknya, menyekat dana kepada badan-badan kebajikan dan menggunakan badan-badan perisik negara sebagai senjata politiknya.

Ketika itu, U.S News & World Report menulis bahawa ia akan mengambil masa yang lama bagi politik di Amerika Syarikat untuk menjadi sama seperti keadaan sebelumnya.

Pada tahun berikutnya, Majalah TIME telah memilih John Sirica pula sebagai "Person of the Year" edisi 1973. Sirica merupakan Ketua Hakim bagi District of Columbia yang telah memerintahkan agar Nixon menyerahkan semua dokumen berkaitan Skandal Watergate.

Pada 2 Januari 1939, Majalah TIME telah memilih Adolf Hitler sebagai "Tokoh Tahun Ini" bagi edisi 1938 atas alasan berikut: "Pada tahun 1938, Hitler merupakan kuasa ancaman paling besar yang sedang dihadapi oleh dunia demokrasi dan juga pencinta kebebasan masa kini." Hanya sembilan bulan kemudian, Hitler telah menyerang Poland serta memulakan Perang Dunia Kedua. Apa yang dilakukannya selepas itu sememangnya meninggalkan legasi yang menyedihkan dalam sejarah moden manusia.

Walau bagaimanapun, Majalah TIME tetap berpegang kepada pendirian mereka untuk memilih Adolf Hitler sebagai "Person of the Year" 1938. Mereka mengatakan Hitler memberikan impak yang besar dalam dunia berita dan dipilih oleh sebab yang demikian.

Namun, pendirian TIME terhadap kenyataan yang mereka berikan ini agak diragui apabila Adolf Hitler tidak pernah lagi dinamakan sebagai "Person of the Year" pada tahun-tahun yang berikutnya (walaupun Hitler mempunyai impak yang jauh lebih besar dalam berita dunia selepas tercetusnya Perang Dunia Kedua).

Atau mungkin juga editor TIME tidak sanggup lagi memilih Hitler ketika itu kerana diktator Nazi tersebut bertanggungjawab membunuh ratusan ribu tentera Amerika Syarikat sendiri.

Tajuk berita pemilihan Vladimir Putin sebagai tokoh pilihan pada tahun 2007 sudahpun memberi gambaran jelas tentang segala-galanya. Baris ayat yang berbunyi "Pilih Perintah Sebelum Kebebasan" itu menegaskan pendirian dan kepentingan Rusia dalam geopolitik global. Ia mungkin disebabkan kestabilan pengeluaran minyak di sana, ekonomi membangun serta hubungannya dengan China dan Timur Tengah.

Hampir kesemuanya adalah hasil kerja keras Putin. Namun, Putin bukanlah seorang yang mengamalkan demokrasi atau penggerak kebebasan. Sejak pengiktirafannya sebagai Tokoh Majalah TIME 2007, dia mungkin telah menjadi diktator yang semakin mengamalkan polarisasi apabila memisahkan sebahagian daripada Ukraine, menyokong segala dasar besar anti-homoseksual dan membenamkan negara ke dalam politik yang penuh korupsi.

Walaupun begitu, dalam artikel sorotan yang sama, TIME mengingatkan para pembaca bahawa "Tokoh Tahunan TIME adalah bukan (dan tidak pernah) menjadi suatu penghargaan bagi mana-mana pihak. Ia bukan menandakan sokongan mahupun sebuah pertandingan populariti. Ia hanya memaparkan perkara yang sebenarnya tentang dunia dan individu-individu atau kuasa yang membentuknya - sama ada ke arah kebaikan ataupun keburukan."


Peristiwa Tunguska, Letupan 1000 Kali Ganda Lagi Kuat daripada Letupan Bom Atom di Hiroshima

Sekiranya ditanya mengenai letupan paling kuat yang pernah berlaku di atas muka bumi, rata-rata daripada kita pasti teringat akan peristiwa letupan bom atom di Hiroshima dan Nagasaki yang telah mengorbankan ratusan ribu manusia.

Namun, pada tahun 1908, terdapat satu peristiwa yang berlaku di Tunguska yang telah mengejutkan seluruh dunia. Pada tarikh 30 Jun 1908, telah terjadi satu letupan yang sangat dahsyat sehingga sesetengah pihak menganggarkan kekuatannya adalah 1000 kali ganda lebih kuat daripada letupan bom atom di Hiroshima.

Tunguska merupakan sebuah kawasan terpencil yang terletak di Siberia. Letupan yang dianggarkan sekuat 15 megatan itu dikatakan telah memusnahkan 80 juta batang pokok di kawasan seluas 1300 batu persegi.

Letupan yang sangat kuat ini juga telah menghasilkan gelombang getaran yang dapat dirasai oleh penduduk di beberapa buah negara di Eropah dan Asia. Malah, England yang terletak 4000 batu daripada lokasi letupan ini juga dapat merasai gelombang gegaran yang terhasil daripada letupan ini.

Setelah letupan ini juga, terdapat beberapa perkara unik dan pelik yang telah berlaku. Menurut beberapa orang saksi yang ditemuramah, keadaan langit pada waktu malam seolah-olah bercahaya di kebanyakan kawasan di Asia dan Eropah.

Keadaan pada waktu malam sangat cerah sehinggakan sesetengah penduduk mendakwa mereka tidak perlu membuka lampu untuk membaca ketika waktu malam.

Pada kekuatan letupan dianggarkan 10 - 15 Megatan ini, ianya mampu memusnahkan sebuah bandar metropolitan dalam sekelip mata sahaja. Namun, kerana kejadian ini berlaku di kawasan yang terpencil maka tiada nyawa manusia yang dilaporkan terkorban secara rasminya.

Setelah bertahun-tahun lamanya letupan ini terjadi, tiada pihak yang dapat mengesahkan apa yang sebenarnya terjadi pada pagi 30 Jun 1908. Namun, kajian-kajian yang dilakukan pada tapak peristiwa ini telah memberikan beberapa petunjuk kepada para saintis.

Pada awalnya, tidak banyak kajian yang dilakukan mengenai letupan ini memandangkan ianya terjadi di kawasan yang sangat terpencil. Kira-kira 19 tahun kemudian, seorang ahli minerologis dari Russia, Leonid Kulik dan pasukannya telah mula melakukan kajian dan penyiasatan untuk mengetahui punca sebenar letupan itu.

Pasukan ini mengalami kesukaran memadangkan kejadian letupan ini telah berlaku 19 tahun sebelum itu. Mereka tidak berjaya menemui kawah letupan tetapi telah menemui kesan-kesan letupan pada pokok, daun dan ranting kayu. Di tempat letupan itu berlaku, kelihatan seperti padang luas di mana pokok-pokok tidak lagi tumbuh disitu.

Sejak sekian lamanya, para saintis masih berdebat mengenai punca sebenar kejadian letupan ini. Ramai saintis percaya ianya adalah letupan yang disebabkan hentaman bendasing seperti komet atau meteor ataupun kejadian seumpanya yang berlaku secara semulajadi.

Walau bagaimanapun, tiada kawah yang ditemui ditempat kejadian. Terdapat juga pendapat yang mengatakan bendasing ini mungkin meletup terlebih dahulu dan sudah terurai pada altitud 5 hingga 10 kilometer sebelum ianya menghentam permukaan bumi.

Para saintis percaya bahawa tenaga haba daripada daripada letupan ini mungkin telah menyebabkan kebakaran pada pokok-pokok di tempat kejadian. Namun, gelombang yang terhasil daripada letupan ini telah memadamkan api yang terhasil. Disebabkan itulah tiada kesan kebakaran yang ditemui pada pokok dan daun, sebaliknya yang sedikit kesan hangus yang kelihatan.

Kejadian letupan paling besar di atas muka bumi ini juga telah menarik perhatian ramai saintis untuk mengkajinya. Dianggarkan terdapat lebih daripada 100o jurnal kajian mengenai kejadian letupan di Tunguska ini yang telah diterbitkan di seluruh dunia.


6 Ahli Bina Badan Paling Hebat Sepanjang Zaman

Bina badan adalah satu sukan yang sangat unik dan mencabar, di mana latihan beban dan rintangan dilakukan untuk membentuk tubuh badan dan fizikal yang diingini.

Ia bukanlah sesuatu bagi mereka yang tidak kuat semangat dan tidak mempunyai kesungguhan yang tinggi.

Sukan ini memerlukan anda memenuhi segala kriteria penting untuk berjaya, termasuklah latihan berterusan, pemakanan yang betul serta rehat yang cukup.

Tanpa semua ini, anda hanya boleh berangan untuk menjadi seorang ahli bina badan. Sepanjang sejarah, terdapat terlaluramai ahli bina badan yang sangat hebat dan memberikan impak dalam sukan ini.

Namun, terdapat beberapa orang daripada mereka yang menjadi ikon kepada bina badan dunia. iluminasi.com kongsikan 6 ahli bina badan paling hebat sepanjang zaman.

Lee Haney adalah satu-satunya ahli bina badan yang memegang rekod gelaran Mr.Olympia terbanyak iaitu sebanyak 8 kali, sehinggalah Ronnie Coleman menyamai rekod tersebut pada tahun 2005.

Beliau memegang rekod itu selama 14 tahun. Lee Haney menjadi terkenal pada awal tahun 1980-an dan mula memenangi gelaran Mr.Olympia pertama pada tahun 1984.

Beliau terus memenangi gelaran itu selama 8 tahun berturut-turut sehingga tahun 1991. Sebelum era Lee Haney, ahli bina badan yang mempunyai tubuh badan yang kecil dan simetri menjadi kegemaran.

Namun, selepas kehadiran beliau, segala-galanya dalam dunia bina badan berubah selama-lamanya. Bina badan kemudian ditakrifkan oleh saiz yang besar dan juga cantik.

Dorian Yates adalah bina badan berasal dari United Kingdom telah memenangi gelaran Mr.Olympia sebanyak 6 kali berturut-turut dari 1992 hingga 1997.

Beliau muncul di atas pentas selepas Lee Haney bersara. Ramai yang tidak pasti sama ada ahli bina badan mampu membina tubuh yang lebih besar daripada Lee Haney, sehinggalah Dorian muncul.

Dengan ketinggian 178 sentimeter dan berat mencecah 119 kilogram (serta lemak badan dalam 1 angka), Dorian mula menakluki dunia bina badan di tahap paling tinggi.

Lee Haney membawa tumpuan bina badan kepada saiz dan jisim, manakala Dorian pula membawa tumpuan ini kepada satu tahap lebih tinggi.

Frank Zane adalah ahli bina badan Amerika yang menjadi terkenal semasa "Golden Era" bina badan pada tahun 1970 bersama-sama Arnold Schwarzenegger dan Franco Columbu.

Frank pada mulanya bermula sebagai seorang guru matematik dan kimia, tetapi akhirnya menceburi ke arah bina badan. Beliau menjadi ahli bina badan kegemaran ramai kerana bentuk badannya yang tersendiri.

Sebab mengapa Frank sangat penting dalam dunia bina badan adalah kerana beliau memulakan pergerakan "estetik", satu pergerakan yang memfokuskan kepada keindahan, perkadaran dan keseimbangan

Ketika mana kebanyakan orang di gimnasium cuba untuk menjadi yang paling besar, Frank pula fokus kepada keseimbangan, bentuk dan kesempurnaan.

Beliau memiliki bahu yang lebar, pinggang yang ramping dan belakang yang besar, memberikan rupa fizikal yang sangat menakjubkan.

Frank memenangi tiga gelaran Mr.Olympia berturut-turut dari tahun 1977 hingga 1999.

Ketika ini, Phil Heath adalah ahli bina badan yang paling hangat diperkatakan. Beliau memenangi gelaran Mr.Olympia pertama pada tahun 2011 selepas menewaskan juara 4 kali iaitu Jay Cutler.

Sejak itu, beliau tidak lagi menoleh ke belakang dan terus memenangi gelaran tersebut selama 7 tahun berturut-turut sehingga tahun 2017.

Shawn Rodden adalah ahli bina badan yang berjaya memecah penaklukan Mr.Olympia oleh Phil Heath apabila memenangi gelaran tersebut pada tahun 2018.

Antara ciri-ciri menakjubkan dimiliki Phil Heath adalah otot peha dan belakang yang tersangat besar, serta lengan yang lebih besar daripada peha kebanyakan orang.

Lee Haney membawa penekanan terhadap saiz dalam bina badan apabila dia melangkah ke pentas pada tahun 1984. Dorian Yates kemudian meneruskan tanggapan itu dan apabila beliau bersara, orang tidak pasti apa yang akan berlaku seterusnya.

Jika Lee Haney memperkenalkan era baru bina badan, Ronnie Coleman juga membawa era baru. Apabila menyebut tentang bina badan dan ahli bina badan moden, tiada siapa yang akan bermain di minda melainkan Ronnie Coleman.

Beliau memenangi gelaran Mr.Olympia pertama pada tahun 1998, dan terus memenanginya selama 8 tahun berturut-turut sehingga tahun 2005.

Pada tahun 2003, Ronnie Coleman yang berketinggian 180 sentimeter mempunyai berat mencecah 131.5 kilogram. Dengan saiz yang begitu besar, tiada siapa pernah melihat apa-apa seperti beliau sebelum itu dan digelar sebagai "raksaksa".

Beliau menjadi ahli bina badan dengan rekod gelaran Mr.Olympia terbanyak sepanjang zaman bersama-sama Lee Haney.

Jelas sekali Arnold Schwarzenegger berada di kedudukan pertama senarai ini kerana hampir semua orang mengangga beliau sebagai ahli bina badan terbaik sepanjang zaman, walaupun berdasarkan piawaian bina badan pada hari ini.

Arnold menjadi bukti Era Emas bina badan dan benar-benar membantu sukan ini berkembang dan popular. Beliau memiliki tubuh badan yang dibina dengan sangat baik dan besar serta dan simteri.

Apa yang lebih menakjubkan adalah Arnold juga seorang yang sangat tinggi dengan ketinggian 188 sentimeter, yang mana paling tinggi dalam senarai ini.

Ketinggian menentukan segala-galanya dalam sukan bina badan kerana semakin tinggi seseorang, semakin sukar untuk membina otot dengan besar.

Arnold memenangi tujuh gelaran Mr. Olympia iaitu pada tahun 1970, 1971, 1972, 1973, 1974 dan 1980.

Walaupun ada ahli bina badan yang lebih besar daripada Arnold, namun beliau masih salah seorang yang paling hebat sepanjang zaman.

Arnold bukan sekadar ahli bina badan, tetapi kisah hidupnya dipenuhi dengan inspirasi dan kejayaan.